| ### LIBER DECIMUS. ###  |

| #### CAPUT 1 |

| #### #### Dehinc per imagines congruas dictaque convenientia demonstratur spiritus pietatis, quid erga electos suos operetur aut operaturus sit. Est enim opus sive officium Spiritus sancti secundum hoc ipsum nomen quod spiritus pietatis, sanctos omnes in hoc saeculo peregrinantes, et persecutiones pie vivendo patientes, consolari (II Tim. III); ut non fatigentur adversis, neque aemulentur in malignantibus, dum faciendo iniquitatem elevantur et exaltantur in gloria hujus mundi, et cupitis fruuntur divitiis. Hoc autem in Scripturae hujus parte ista quam nunc ingredimur duobus agitur modis. Primo namque demonstratur, cito auferendam esse malignorum vim, qui sanctos persequuntur; deinde successuram fore gloriam regni Dei, in quo Deus a sanctis suis frequens alleluia dicentibus aeterna cum exsultatione laudabitur. Igitur sicut in praecedentium septem phialarum effusione recte spiritum scientiae praedicari animadvertimus, ita in istis spiritum pietatis per opera sua commendari non dubitamus, qui illum in saepe memorato propheticae lectionis ordine sequitur. Iste namque sextus est septem spirituum, a quibus gratia mandatur Ecclesiis in capite libri hujus. Ait: ####  |