| #### CAPUT 31 |

| #### #### CHRIST. Ego tibi demonstrare possum per similitudinem sancti ecclesiastici atque catholici ordinis mei, quem si non recipis, libenter recipient, et veraciter agnoscent quicunque huic spectaculo interesse velunt fideles, seu parvi, seu magni. Et deinde rursus demonstrabo, per similitudinem illius quam tuam dicis esse legis Moysi. Catechumenis suis mater Ecclesia maternam in omnibus dulcedinem impendit familiaritate amica societate benigna colloquens, atque cohabitans quisque fidelis doctrinae lac aut etiam solidum Scripturarum cibum quoad potest, illis apponit, et cum in his vel aliis ejusmodi ministeriis communem se ordo ecclesiasticus exhibeat, ac tamen ad ipsum altare ipse singularis sancti sacrificii ritus non eos admittit, donec perficiatur in eis sacramentum sacri baptismatis, quo funditus expiatur macula peccati originalis; sed tu forte parum curas de ista similitudine, dicam ergo aliam, sicut proposui. Mulierem menstruatam ab introitu templi vel altaris suspendit lex Moysi, donec transactis diebus legitimis veniret ad templum cum hostiis purificationis. Secundum priorem similitudinem et Abraham et omnes sancti antiqui sic erant, quasi catechumeni, et quia nondum erant abluti, non admittebantur sanctuario, sive altari coelesti, ubi vera et sempiterna communicatio est ipsa praesens dulcedo, dulcis praesentia visionis Dei, ut, secundum propositam aliam ex lege Moysi similitudinem menstruatae mulieris, hoc ipsum demonstrem tibi. Memento prius quia sanctorum illorum de notissimis unus Isaias dixit: Ex facti sumus ut immundus omnes nos, et quasi pannus menstruatae universae justitiae nostrae (Isa. LXIV). Et Zacharias propheta dixit: In die illa erit fons patens domui David, et habitantibus in Hierusalem, in ablutionem peccatoris, et menstruatae (Zach. XIII). Igitur secundum similitudinem hanc, quoniam justitia legis quasi pannus menstruatae fuit, donec patens fieret fons domus David concedere et oportet quod, sicut mulier menstruata secundum legem arcebatur liminibus sacris, donec transactis sive completis diebus purgationis veniret cum oblationibus legitimis ita justum erat ut sancti vel justi omnes, quorum justitia profecto imperfecta erat, foris excubarent a sanctuario coeli et visionis Dei, donec veniret ille qui menstruatam ablueret, qui, sicut Psalmista dixit, cum sit legislator, benedictionem daret (Psal. LXXXIII). #### JUD. Et quis est ille? ####  |