| #### VERS. 2, 3. |

| #### #### Cor sapientis in dextera ejus, et cor stulti in sinistra illius. Sed et in via stultus ambulans, cum ipse insipiens sit, omnes stultos aestimat. Ecclesiastes semper cum natura concordans, contra naturam modo ponere videtur cor sapientis in dextera, cor stulti in sinistra. Nam physici tradunt, quia cor viris in sinistra parte sit, feminis in dextera. Si ita est, quomodo verum esse potest, quod ait iste: Cor sapientis in dextera, cor stulti in sinistra? Doctus et indoctus, bonus et malus, aequus et iniquus, si distant quanto et quali, patiendo et agendo, non tamen distant natura aut positione membrorum. Non igitur est alias cor sapientis, alias stulti. Plurima de dextera atque sinistra tractaverunt philosophi fingendo, et poetae philosophando. Littera Pythagorae, quae est humanae vitae formula, nonne bonis monstrat dexteram, et malis sinistram? Virgilius compar philosophis et major poetis, hoc ipsum sensit ubi taliter scribit: #### Dextera quae magis Ditis sub moenia ducit, Hac iter Elysium nobis, at laeva malorum Exercet poenas et ad impia tartara ducit: #### Et in Evangelio praecipitur: Nesciat sinistra quid faciat dextera (Matth. VI) sapientis. Et quando percutimur in maxillam dexteram, non jubemur sinistram genam percutienti praebere, sed alteram (Matth. V). Justus enim sinistram non habet, sed totum in eo dexterum est. Et cum ad judicandum Salvator venerit, agni stabunt a dextris, et haedi a sinistris (Matth. XXV). Et in Proverbiis scribitur: Dexteras vias novit Dominus, quae autem perversae sunt a sinistro sunt (Prov. IV). Qui ergo sapiens est, semper de futuro saeculo cogitat quod ducit ad vitam, hoc est ad dexteram. Sed ne putemus huic sententiolae illud esse contrarium quod dicitur: Ne declines in dexteram neque in sinistram (Deut. V). Hic enim dextera pars pro bono accipitur, ibi vero non tam dextera quam declinatio dexterae accusatur, ne plus sapiamus quam sapere nos necesse est; quia virtutes in medio sunt, et nimietas omnis in vitio est. Sequentibus autem versiculis: Et in via stultus ambulans, cum ipse insipiens sit, omnes stultos aestimat, hic sensus est: Stultus ut ipse peccat, sperat omnes peccare similiter, atque ex suo ingenio universos judicat. ####  |