| #### CAP. II-III. |

| #### #### D. Videtur Ecclesia in quatuor membra divisa, quorum tria dum inter se sentiunt contraria, quartum, quod tria sequitur, magno sub errore relinquitur. #### M. Verba tantum audio; quare significatione indigeo. #### D. Verbi gratia, sunt sub regula monachi, sunt et regulares canonici, dicuntur clerici, sciuntur et laici. Ex quibus cum monachi, regulares canonici et clerici sibi singuli apostolicae perfectionis dignitatem vindicent, vides profecto quam graviter laicos scandalisent. Horum enim quilibet cum sibi quasi propriam apostolicam dignitatem nitantur vindicare, hinc reliquos sine dubio probantur privare. Sequitur enim ut, si monachi apostolicam vitam habeant soli, hinc omnes sint alieni, regulares canonici et clerici. Item: Si hanc habent regulares canonici, excluduntur clerici et monachi. Si autem clerici, excluduntur monachi et regulares canonici. Unde fit ut quasi excaecato capite totus populus quasi caecum corpus in tenebris videatur palpitare, et volentes huic mundo renuntiare, ignorent quo se debeant contrahere. ####  |