| #### CAPUT XXIV. De octavo praecepto, et super adjiciendo consilio. |

| #### #### Non furtum facies (Exod. XX). Secundum hoc praeceptum Apostolus cum dixisset? Qui furabatur, jam non furetur, statim consilium subjunxit, magis, inquiens, laboret operando manibus suis quod bonum est, ut habeat unde tribuat necessitatem patienti (Ephes. IV). Verumtamen consilium hoc parum distat a fortitudine praecepti. Cum enim dicit: Laboret operando manibus suis quod bonum est, subaudiri vult, si manducare velit. Nam et alibi dicit: Qui non vult operari, nec manducet (II Thess. III). Item dicendo, tribuat necessitatem patienti, subaudiri vult, si velit et sibi in necessitatibus subveniri: Nam beati misericordes, quoniam ipsi misericordiam consequentur (Matth. V). Magnum vere et factu utile, misericordiae consilium, quod cum propinquioribus impensum fuerit, usque ad exteros, et quod majus est, usque ad inimicos sese extendit, juxta illud Sapientis dictum: Si esurierit inimicus tuus, ciba illum. Si sitit, potum da illi (Prov. XXV). Cum enim ita fecerit, certum est illum misericordiam consequi. Si enim foeneratur Domino, qui miseretur pauperi, quanto magis qui inimicum cibat, et potum dat illi, et ita in bono malum vincit. ####  |