| #### CAPUT XXIV. Quomodo vel a quo tonsore rasum fuerit caput hujus Nazaraei, id est Christi, et de eo quod Philistiim clausum in carcere Samson molere fecerunt, erutis oculis, omni Christiano hoc exemplum cavendum sit. |

| #### #### At illa dormire eum fecit super genua sua et in sinu suo reclinare caput. Vocavitque tonsorem, et rasit septem crines ejus, et coepit abjicere eum, et a se repellere. Tonsor, quem meretrix illa conduxit, ut raderet septem crines dormientis Nazaraei, Pilatus exstitit, cui vinctum Dominum nostrum, Sanctum sanctorum tradidit et negavit, et in monte Calvariae crucifigi postulavit (Joan. XIX). Ibi rasit septem crines dormientis, id est, regem suum detestata est, et universum jus ejus abdicavit, quasi ovis obmutescentis, quasi agni coram tondente se os suum non aperientis (Isa. LIII). Coepitque eum abjicere, et a se repellere, insuper et insultare dicendo, moto et agitato capite: Vah! qui destrui templum Dei, et in triduo illud reaedificas, salvum fac temetipsum (Marc. XV). Statim enim ab eo fortitudo recessit, scilicet ut visum est inimicis, praesertim cum diceret ipse: Deus, Deus meus, ut quid me dereliquisti?Quem cum apprehendissent Philistiim, statim eruerunt oculos ejus, et duxerunt Gazam vinctum catenis, et clausum in carcere molere fecerunt. Evulsione oculorum Samson, ipsa interfectio Domini figurata satis apte intelligitur: quia videlicet in morte non solum visus, sed et caeteri omnes sensus auferuntur. Gaza civitas infernum significat, in quo catenis vinctum impii Dominum teneri voluerunt, sed hoc impossibile erat. Nam Deus, inquit Apostolus (Actor. II), illum suscitavit solutis doloribus inferni, juxta quod impossibile erat, teneri illum ab eo. Et clausum, inquit, in carcere molere fecerunt. Hoc juxta litteram significari Hebraei volunt quod pro sobole robustissimorum virorum mulieribus, ac libidini vacare compulsus sit, et ad hunc sensum pertinere, quod in Isaia Babylon dicitur: Tolle molam et mole farinam (Isa. XLVII), quod scilicet in morem scorti cunctorum libidini pateat, maxime pro eo quod continuo subjungitur: denuda turpitudinem tuam. Sed nunquid hostes Philistaei de semine Hebraeorum fortes viros multiplicari optaverunt? Ergo haec opinio quam turpis, tam et frivola est. Moraliter exemplum hoc omni homini cavendum est, sciendum quippe est, quod aliquando prius oculus intellectus obtunditur, et postmodum animus captus per exteriora vagatur desideria, ut caeca mens quo ducitur nesciat, et se carnis suae illecebris subdat. Aliquando vero prius desideria carnis ebulliunt, et post longum usum illiciti operis oculum cordis claudunt. Nam saepe mens recta cernit, nec tamen audenter contra perversa se erigit, et renitens vincitur, dum hoc ipsum quod tangit vel agit dijudicans, carnis suae delectatione superatur. Quia enim plerumque prius oculus contemplationis amittitur, et post carnis desideria hujus mundi laboribus animus subjugatur, testatur Samson ab allophylis captus, qui postquam oculos perdidit, ad molam deputatus est: quia nimirum maligni Spiritus, postquam tentationum stimulis intus aciem contemplationis effoderint, foris in laborem circuitus mittunt. ####  |