| #### CAPUT XXV. Quid mysterii contineat, quod domus Aman data sit Hester reginae. |

| #### #### Sed et illud ad mysticam similitudinem nonnihil attinet, quod suspenso Aman in patibulo: ####
| #### “Die illo, ait Scriptura, dedit rex Assuerus Hester reginae domum Aman adversarii Judaeorum (Esth. VIII).” |
#### #### Utique dando Hester dedit Mardochaeo. Nam subinde sic scriptum est: ####
| #### “Hester autem constituit Mardochaeum super domum suam (ibid.).” |
#### #### Quantum ergo pulchritudinis in hoc facto est, si illud recolas, quod in Evangelio Veritas ait, significans diabolum de domo sua fore ejiciendum: ####
| #### “Cum, inquit, fortis armatus custodit atrium suum, in pace sunt omnia quae possidet, si autem fortior illo superveniens vicerit eum, universa arma ejus auferet, in quibus confidebat, et spolia ejus distribuet (Luc. XI).” |
#### #### Sic futurum erat, et sic factum est, quia diabolus tanquam fortis armatus in genere humano potestatem habens per peccatum, sic obtinebat mundum, tanquam domum suam, sive atrium suum, sed Verbum incarnatum fortiore manu superveniens vicit illum, et atrium illius fecit suum. Pulchre igitur cum Hester Mardochaeus evadens patibulum, vivus suspensi Aman domum possedit, quia sic futurum erat ut Christus, Verbum Dei, cujus origo carnis per Hester et Mardochaeum defensa est in cruce, damnato principe mortis, ipse cum Ecclesia sua principatum teneret, praesentis quoque saeculi publica religione socialis saecularis imperii et ecclesiastici sacerdotii festivitate. ####  |