| #### CAPUT XVI. De eo quod dictum est: |

| #### ####
| #### “Ecce mille argenteos dedi fratri tuo,” |
#### #### etc. Et quid significet quod, orante Abraham, domus Abimelech sanata est. #### Sarae autem dixit: Ecce mille argenteos dedi fratri tuo. Hoc erit tibi in velamentum oculorum ad omnes qui tecum sunt. Quocunque perrexeris, memento te esse deprehensam. Allusit ad appellationem ejus, dicens: Dedi fratri tuo. Ac deinceps deprehensae fatigans pudorem: Hoc, inquit, erit tibi in velamentum oculorum ad omnes qui tecum sunt, tanquam diceret: Quoniam vere frater tuus est, filius patris tui, et non matris tuae, veraciter dicere poteris ad omnes: Frater meus est, et hoc nomine velabitur, et celabitur, quod ille tuus vir, quod tu uxor ejus sis. Haec ubi jocose dixit, statim serio subdidit: Quocunque, ait, perrexeris, memento quod frustra tali nomine oculos tuos velaveris, dicendo quod frater tuus sit, nec enim potuisti aut poteris latere, quod uxor ejus sis, Deo pro te corripiente reges, sicut me corripuit, tuorumque amovit oculorum velamentum, dicendo: habet enim virum. Orante autem Abraham, sanavit Deus Abimelech et uxorem, ancillamque ejus, et pepererunt. Concluserat enim Dominus omnem vulvam domus Abimelech, propter Saram uxorem Abraham. Et ad hoc praesens mysterium spectat, quod orante Abraham sanata est alienigenae domus sterilitas. Futurum quippe erat ut, orante sive interpellante semine Abrahae, scilicet Christo, qui etiam, ut Apostolus ait, interpellat pro nobis (Rom II), sanaretur gentilitatis sterilitas, et impleretur illud de cantico Annae prophetissae: Donec sterilis peperit plurimos, et quae multos habebat filios infirmata est (I Reg. II). Domus namque Abimelech, id est gentium, quorum hodie Deus pater est, Ecclesia est, in qua domo alia est uxor, scilicet quaecunque anima unitur Domino Deo; alia ancilla, quae timore vel pro causa temporali inservit fidei, vel doctrinae verbo. Omnes tamen pariunt, sive per amorem Deo uniantur, sive per timorem vel temporalem causam fidei verbo inserviant, quia quocunque modo Christus annuntietur, auditores credendo filii Dei sunt. ####  |