| #### CAPUT 29 |

| #### #### CHRIST. Vobis, quibus vel propter quos Scriptura condebatur, idcirco post dies operum recte positus est dies requietionis, in quo Deus et antequam operaretur requiescebat, et postquam operatus est requiescit, quia nos non de requie ad operandum vocamur, sed post opera, cum bene operati, et creaturis Dei bene usi fuerimus, in requiem ingredimur, quandoquidem resurgemus dupliciter, id est tam secundum animam quam secundum corpus, quicunque Jesu Christi secundum praedictas rationes primum et octavum esse diem fideliter et cum dilectione credimus. Haec tibi de Sabbato responderim; jam praecepti de eo quod objecisti, quod alterius quoque praecepti de Decalogo transgressor sim, quod dictum est: Non facies tibi sculptilia, non adorabis ea, neque coles (Exod. XX); similiter quae vera sunt responderem, sed prius est ut peragam quae superius coepta fuerant de sacrificio carnis et sanguinis, quod in lege per Moysem ordinatum est, et de sacrificio panis et vini quod Christo juravit Dominus secundum ordinem Melchisedech. Et hoc quidem facere insistam; sed ut benevolum te reddere queam ad audiendum, persuadere cupio quatenus deponas animi contemptum, quo soles contemnere nationes gentium, te solum existimans nobilem populum, aut omnium populorum nobilissimum. #### JUD. Recte ego sic existimo, quia Judaeus ego, sive Judaicus populus, non sum sicut caeteri homines, sicut caeterae gentes sunt. Nunquid tu ipse aliter sentis, aut de nostri nobilitate generis contrariam sententiam proferre vis? ####  |