| #### CAPUT XXXVI. De eo quod ait: |

| #### ####
| #### “Uxorem defuncti accipiet frater ejus, et suscitabit semen fratris sui.” |
#### #### Et de Ruth Moabitide, qua genitus est Obed pater Isai, patris David. #### Quando habitaverint fratres simul, et unus ex eis absque liberis mortuus fuerit, uxor defuncti non nubet alteri, sed accipiet eam frater ejus, et suscitabit semen fratis sui. Et primogenitum ex ea filium nomine illius appellabit, ut non deleatur nomen ejus ex Israel. Sin autem noluerit accipere uxorem fratris sui, quae ei lege debetur, perget mulier ad portam civitatis, et interpellabit majores natu, dicetque: Non vult frater viri mei suscitare semen fratris sui in Israel, nec me in conjugium sumere. Statimque accersiri eum facient et interrogabunt. Si responderit: Nolo eam uxorem accipere, accedet mulier ad eum coram senioribus, tolletque calceamentum de pede ejus, spuetque in faciem ejus, et dicet: Sic fiat homini, qui non aedificat domum fratris sui. Et vocabitur nomen illius in Israel: Domus discalceati. Secundum hanc legis litteram via facta, aditus apertus est, quo in generatione Christi, qui secundum carnem ex Judaeis est, gentilitas quoque locum haberet, ut scilicet Ruth Moabitidem, Booz jure propinqui uxorem acciperet, recusante illo qui erat propinquior accipere uxorem fratris sui, et suscitare semen ejus ((Ruth. IV). Ubi tamen notandum quia non omnino secundum hanc legem accessit mulier ad illum coram senioribus, ut tolleret calceamentum de pede ejus, spueretque in faciem illius, et diceret: Sic fiat homini qui non aedificat domum fratris sui, sed dixit illi propinquo Booz: Tolle calceamentum: quod statim solvit de pede suo. At ille majoribus natu et universo populo Israel: Testes vos, inquit, estis hodie (ibid.), etc. Forsitan quia peregrina erat mulier, idcirco non tota licentia, vel permisso legis uti ausa est. De illa genitus est Obed pater Isai, patris David, qui secundum carnem pater est Domini nostri Jesu Christi. Itaque, ut jam dictum est, per gratiam legis hujus admissa est in generationem Christi Filii Dei, ut jam diximus, post Raab meretricem Ruth Moabitis. Secundum quam Isaias propheta dicit: Emitte agnum, Domine, dominatorem terrae, de petra deserti ad montem filiae Sion (Isa. XVI). Petra namque deserti mulier illa fuit de medio gentilitatis, quae videlicet gentilitas, prius a Deo deserta exstitit, unde secundum carnem, Agnus Dei filius David Christus processit. ####  |