| #### CAPUT XI. De filio contumaci in judicium producendo, quod non fecit Heli, quomodo patres spirituales in Ecclesia id agere debeant. |

| #### #### Si genuerit homo filium contumacem et protervum, qui non audiat patris ac matris imperium, et coercitus obedire contempserit, apprehendent eum, et ducent ad seniores civitatis illius et ad portam judicii, dicentque ad eos: Filius iste noster protervus et contumax est, monita nostra audire contemnit, comessationibus vocat, atque luxuriae et conviviis. Lapidibus eum obruet populus civitatis, et morietur, et auferetis malum de medio vestri, ut universus Israel pertimescat. Gravis et matura sententia sanctae legis teneros falsae pietatis affectus a cordibus patrum erga filios, ne habeantur, excludit. Nam in causa Dei, nec filium pater sapiens agnoscit. Quam legis auctoritatem, quia senex Heli neglexit, idcirco pavendum vitae periculum incidit. Nunquid enim tam molliter dixisse contentus esse debuit: Quare facitis res ejusmodi quas ego audio res pessimas in omni populo? nolite, filii mei (I Reg. II). Nonne armaturam zeli, qualis vel quanta super filios inobedientes esse debuerit, sacerdos longaevus ex ista legis lectione scire potuit? Recte igitur, quamvis dixisset: Nolite, filii mei, recte, inquam, arguitur non corripuisse filios suos pater Heli, Domino dicente: Et magis honorasti filios tuos quam me (ibid.). Itemque de illo, eo quod noverat indigne agere filios suos, et non corripuit eos: neque enim corripuit, qui non legitime corripuit. Meminerit hujus omnis pater spiritualis qui bene dicit praeesse domui Dei. Si forte genuit hic homo filium protervum et contumacem, qui non audiat, qui obedire contemnat, scire debet quia prima generis nostri quam luimus culpa est inobedientia, et quia contumacibus et protervis nullam justitia Dei reposuit veniam, sed sicut scriptum est: Deus superbis resistit, humilibus autem dat gratiam (Jac. IV). Cogitandum tamen illi est quia de omnibus judiciis suis Deo redditurus est rationem, ne forte invidiae, aut zeli flamma urat animam. Idcirco suam non praecipitabit sententiam, sed sapientes adhibebit in testimonium. Hoc bene in cura filiorum sancti et orthodoxi Patres sanxerunt, secundum praeeuntis hujus auctoritatis imperium. Dicit enim praesens lex: Apprehendent eum et ducent ad seniores civitatis illius, et ad portam judicii, etc. Igitur caetera quidem peccata toleranda sunt in domo Dei, contumaces autem et protervos filios saeveritas Patrum sapientum obruit, ut auferat malum de medio sui, cum praesenti auctoritate legis Domini, imo proprio exemplo Dei, qui inobedientes filios primos, homines scilicet, de paradiso expulit. ####  |