| #### CAPUT II. De eo quod Isaac quadragenarius duxit uxorem, et in tabernaculum Sarae introduxit. |

| #### #### Isaac cum quadraginta esset annorum, duxit uxorem Rebeccam filiam Bathuel Syri de Mesopotamia, sororem Laban. Deprecatusque est Isaac Dominum pro uxore sua, eo quod esset sterilis. Qui exaudivit eum, et dedit conceptum Rebeccae, sed collidebantur in utero ejus parvuli. Sara nonagenaria peperit Isaac, eademque vixit centum viginti septem annis et mortua est; Isaac vero cum quadraginta esset annorum, uxorem duxit Rebeccam. Ergo tribus annis ante nuptias Rebeccae, Sara defuncta est. Sic procul dubio ante passionem Christi, qua praedicationis evangelicae gratiam ille copulavit, tribus annis a diebus vel baptismo Joannis, mortua est lex et prophetia, non sibi, sed Judaeis, testante ipso cum dicit: Lex et prophetae usque ad Joannem prophetaverunt (Matth. XIII). Nam ex quo praesentem et testimonio Joannis declaratum Christum Filium Dei vivi blasphemare coeperunt, reliquit omnis sanctitas, omnisque vita iniquos coetus eorum, eo quod essent concilium vanitatis, et ecclesia malignantium, praeter paucos, qui fidem retinentes Abrahae, tabernaculum Sarae esse meruerunt. De qualibus in psalmo dicitur: In circuitu ejus tabernaculum ejus (Psal. XVII). In hoc tabernaculum introduxit Isaac Rebeccam, et accepit uxorem, id est apertis illorum sensibus immisit Christus spiritualem Scripturarum intellectum, et novam sibi instituit Ecclesiam. Deprecatusque est Isaac Dominum pro uxore sua, eo quod esset sterilis. Qui exaudivit eum, et dedit conceptum Rebeccae. Sed collidebantur in utero ejus parvuli. Quae ait: Si sic mihi futurum erat, quid necesse fuit concipere! ####  |