| ### LIBER SECUNDUS ###  |

| #### PROEMIUM |

| #### #### Superiori loco, ubi dictum est: Et dixit Dominus ad Osee: Vade, sume tibi uxorem fornicariam, et fac filios fornicationum, meminimus et nunc quoque meminisse debemus versiculi, longe inferius in hoc propheta scripti, cum Dominus dicit: Et locutus sum prophetis, et ego visionem multiplicavi, et in manu prophetarum assimilatus sum (Ose. XII). Diximus Dominum in manu prophetae hujus assimilatum, in eo videlicet quod semel et iterum ac tertio accessit ad mulierem fornicariam, et fecit filios fornicationum. Huic namque illud simile est, quod tertio Dominus accessit ad gentem Hebraicam: primo, quando pepigit foedus, sive confirmavit testamentum cum Abraham (Gen. XV); secundo, quando legem dedit in monte Sina, post annos quadringentos et trigenta (Exod. XX); tertio, quando propheticum sermonem conscribendum misit, qualem primus et scripsit, et cecinit David. At vero a domo ejusdem David scissae sunt decem tribus post mortem Salomonis, et domum ejus secuta et sola tribus Juda, et quae contigua illi erat tribus Benjamin, sicque de una domo Jacob duae factae sunt domus, altera domus Israel, et altera domus Juda, de quibus in isto cum dixisset: Voca nomen ejus Absque misericordia, continuo subjunxit: Quia non addam ultra misereri domui Israel, sed oblivione obliviscar eorum, et domui Juda miserebor. Istae, ut alio jam loco diximus, quae sunt mulieres, quarum altera apud Ezechielem dicitur Oolla, altera Ooliba (Ezech. XXIII). Videamus igitur sequentia: |