| #### CAPUT XXXVIII. Quod sicut Pharao mediante Joseph unum reum, sic Deus de cruce unum latronem mediante Christo assumpserit. |

| #### #### Aliquantulum temporis fluxerat, et illi in custodia tenebantur. Videruntque ambo somnium nocte una, juxta interpretationem sibi congruam, etc. Ecce qui somniator fuerat, et nihil somnia sua profuerant, ille somniorum aliorum interpres fieri incipit, ut videant qui invidebant fratres quia multum somnia sua prosint illi. Et quam pulchre Joseph duorum medius vinctorum in carcere, et utrique somnii sui proferens interpretationem congruam, in hoc quoque forma est vel umbra Salvatoris nostri, qui duorum medius latronum, in cruce utrique, juxta fidem vel meritum suum, dignam dedit sententiam. Quantum enim interest? Illic Pharao de carcere mediante Joseph, hic autem Deus de cruce mediante Christo unum assumit, et unum relinquit. Et illic figura, hic autem exemplum est. Universitatis divisio supradicta, illic tantum praefigurata, hic autem et in re demonstrata est. Quomodo duo in agro, duo molentes, duo in lecto, et eorum unus assumitur, et unus relinquitur, ut supra dictum est, sic duo in carcere, quorum unus a Pharaone assumptus est, et unus relictus est, duo nihilominus in cruce, quorum unus a Deo assumptus, et unus relictus est. Verumtamen utrobique mysterium est. Nam sicut pincernam Pharao pristinum in gradum restituit, magistrum vero pistorum in patibulo suspendit, et sicut latronum alter confitens, paradisum cum Domino introivit, alter vero mortuus est in peccatis suis, sic per Christi passionem gentilis populus in gratiam recipitur, et Judaicus in iram missus est. Unde Apostolus huic, tanquam pincernae regi suo poculum laudis porrigenti, vel tanquam latroni paradisum introeunti, dicit: Vide ergo bonitatem et severitatem Dei: in eum quidem qui cecidit, severitatem; in te autem bonitatem Dei, si permanseris in bonitate (Rom. XI), etc. Sed et quod eloquium Domini in eo inflammavit Joseph, ut ea quae nemo aperire poterat, obscura somniorum aperiret, et secundum illa prophetaret, ad mysterium vel typum ejusdem Filii Dei pertinet, super quem septiformis Spiritus adeo requievit ut prophetas omnes adimpleret, sensumque apostolis suis ad intelligendas Scripturas aperiret. Sequentia percurramus, in eo quoque mirantes altitudinem divini consilii, quod succedentibus prosperis praepositus pincernarum oblitus est interpretis sui. Nam sequitur: ####  |