| #### VERS. 2. |

| #### #### Da partes septem, necnon et octo, quia ignoras quid futurum sit mali super terram. Et in Ezechiele septem et octo gradus ad templi leguntur ascensum (Ezech. XL), et post ethicum illud psalmum quindecim graduum psalmi sunt, per quos erudimur primum in lege (Psal. CXVIII), et septenario numero expleto, postea per ogdoadem ad Evangelium scandimus. Praecipimur ergo ut in utrumque Testamentum tam Vetus scilicet quam Novum pari veneratione credamus. Judaei dederunt partes septem, credentes in Sabbato, sed non dederunt octo, Resurrectionem diei Dominicae negligentes. E contrario haeretici Marcion et Manichaeus et omnes qui veterem legem rapido ore dilaniant, dant partes octo suscipientes Evangelium, sed eamdem septenario numero non tribuunt, Instrumentum veterum respuentes. Nos igitur Instrumento utrique credamus. Non enim possumus dignos cruciatus dignamque poenam jam nunc mente comprehendere, quae reposita est his qui versantur in terra Judaeis atque haereticis e duobus alterum denegantibus. ####  |