| #### CAPUT 31 |

| #### #### CHRIST. In primis de tota tribu regia, tribu Juda, quae nobilissima fuit, ego tibi dico quia si id quod verum est attendisses, nunquam dixisses contra Dominum meum: Nos non ex fornicatione sumus nati (Joan. VIII); fornicata quippe est Thamar; nurus Judae, cum eodem socero suo, et concepit Phares et Zaram, de quibus tota Judae tribus propagata est; Levi quoque de quo fuerunt omnes familiae sacerdotales atque leviticae, de Lia quae per fraudem subintroducta fuit Jacob, cum ille pro Rachel servierit, progenitus est. Et si rite consideres, soli duo Joseph et Benjamin de legitima conjuge procreati sunt. Unde et idem pater Jacob ad decem filios suos: Vos scitis, ait, quod duos filios genuerit mihi uxor mea. Egressus est unus, et dixistis: Bestia devoravit eum, et hucusque non comparet: si tuleritis et istum Benjamin, et aliquid ei in via contigerit, deducetis canos meos cum dolore ad inferos (Gen. XLIV). Solam ergo Rachel uxorem legitimam intelligi voluit, ubi haec dixit; et sicut fuit, quia videlicet sex filii de subintroducta Lia, et quatuor de ancillis nati sunt; et, sicut jam dictum est, pro sola Rachel sibi desponsata ille servivit. Quid dicam de patre Abraham? Genere Chaldaeus exstitit, caeteris hominibus similis. Haec dicens nequaquam gentem tuam sive Israelitici generis seriem volo haberi ignobilem; constat enim illam fuisse nobilem valde. Sed hoc intendo, ut scias quia nobilitas ejus non fuit secundum carnem, sed fuit secundum fidem. ####  |