| ### PROLOGUS IN SUBSEQUENTES LIBROS. ###  |

| #### CAPUT SINGULUM |

| #### #### Qui habet aures audivit a septem spiritivus Dei quid ipsorum quisque dicat vel dixerit Ecclesiis. Deinceps audiendum est quid et qualiter eorumdem quisque in Christo vel per Christum operatus, et adhuc operaturus sit; cujus enim dicta secundum septem spiritus a spiritu timoris ad spiritum sapientiae proficiscendo, per ordinem scrutati sumus, ejusdem Filii Dei facta mirabilia figuris vel imaginibus mysticis signata, septemque periochis distincta secundum eosdem spiritus, sed ordine converso nunc aperire, ipso adjuvante conabimur. Nam a spiritu sapientiae incipientes per ordinem ad spiritum timoris perveniemus, qui videlicet ordo super eum Christum in propheta est praescriptus, ubi super florem requiescet spiritus Domini, spiritus sapientiae et intellectus, spiritus consilii et fortitudinis, spiritus scientiae et pietatis, et replevit eum spiritus timoris Domini (Isa. II). Denique ubi Ecclesiis proponitur ascensus, ut superius diximus, ordo iste convertitur, qui descendit ad nos Domino est dispositus, quemadmodum Psalmista dicit: Initium sapientiae timor Domini (Psal. CX). Nec vero coacta est expositio, ut secundum hunc ordinem spirituum ista sacramentorum scriptura digesta dicatur; ultro enim in plerisque per facta imaginaria ostendit sese proprietas cujusque spiritus. Quod ut brevi judicio pateat, post ordinatissimam Dei sedem positam in coelo, cujus in dispositione, recte spiritus sapientiae praedicabitur, librum septem sigillis signatum aperit agnus, solvens signacula ejus, et illud manifeste opus laudabile est spiritus intellectus, qui est in ordine secundus. Deinde magni consilii Angelus, stans juxta aram templi, conspicitur, et mysticis septem tubarum cantibus, mysterium Dei consummatur, quod ad spiritum consilii pertinere non dubitamus. Quarto loco draco magnus et rufus habens capita septem, mulierem impugnat. Michaele praeliante et angelis ejus, draco cum angelis suis in terram projicitur, et illic sine dubio spiritus fortitudinis, qui quartus est, commendatur. Quinto loco spiritus scientiae in septem angelorum phialis. Sexto loco in sanguine martyrum Jesu, quo mulier ebria ostenditur, laus est pietatis. Septimo autem in adveniente hora judicii Dei, quando a terra, a mari, et ab inferno omnes redduntur mortui sine dubio totum spectat ad timoris spiritum. Deinde finis ubi ornata ostenditur Jerusalem, uxor agni, civitas Dei. Quid pulchrius hoc spectaculo, mirabilium Dei, o vos quicunque spectatores Dei adestis? Aperiat jam nobis ipse qui habet clavem David sanctus et verus, et sanctitatem et veritatem istam claris oculis absque caligine intueamur. |