| #### CAPUT VII. Quomodo aqua ejusmodi primum occulte irrepens, deinde per incrementa vires capiens, per quatuor partes orbis sese extenderit. |

| #### #### Hoc malum hujus tam perversi dogmatis monstrum, primo occulte irrepsit, deinde per incrementa vires capiens, per quatuor partes orbis, orientem, occidentem, septentrionem atque meridiem sese extendit, Asiam, Europam atque Africam pene replevit, et contra fidem Catholicam gladiis quoque regum et imperatorum sese armavit, multumque sanguinem priorum bestialiter effudit. Hoc Scriptura innuere videtur, dum in ista causa diaboli patrem mendacii primo serpentem, deinde ut eatenus fecerat appellat draconem. Sic enim ait: ####
| #### “Et misit serpens ex ore suo post mulierem aquam tanquam flumen,” |
#### #### et deinde aperuit, inquit, ####
| #### “terra os suum, et absorbuit flumen, et iratus est draco in mulierem (Apoc. XII).” |
#### #### Primo namque haeretica perfidia, ut haec Ariana, dogmatizans minorem Patre Filium, minorem esse Filio Spiritum sanctum, clanculo apud Alexandriam suborta, per discipulos vel complices Arii, lubricis flexibus et sophisticis anfractibus sese commovit, deinde in publico ad auditum populi prolato capite sibilavit, et resistente nequitiae illius Alexandro praesule, ad vicinas civitates, civitatumque praesules aquam doctrinae nequam de ore suo profudit. Non vere flumen, sed tanquam flumen, id est eloquentiam quidem sive loquacitatem copiose redundantem habens, sed fontem veritatis nesciens, Scripturarum vocibus abutendo, ac per hoc simplicibus, fluminis, id est sanae doctrinae quamdam similitudinem demonstrando. Tandem ut jam dictum est, mendacii pater diabolus regum atque reginarum, imperatorum atque imperatricum favorem adeptus, insanire coepit linguis, inde roboratus gladiis, atque ita suam aquam quam velut serpens de ore suo misit, tanquam draco, id est major factus fortius commovit, ut mulierem faceret trahi a flumine, id est ut Ecclesiam compelleret sibi consentire. ####  |