| #### CAPUT XL. Item de tribus filiis Noe, quod eorum generatione tres mundi partes impletae sunt. |

| #### #### Filii Cham: Chus, Mesraim, et Phuth, et Chanaan. Chus usque hodie ab Hebraeis Aethiopia nuncupatur; Mesraim, Aegyptus; Phuth, Libyes, a quo et Mauritaniae fluvius usque in praesens Phuth dicitur, omnique circa eum regio Phuthensis. Porro, Chanaan, ut jam dictum est, obtinuit terram, quam Judaei deinceps possederunt, ejectis Chananaeis. Filii Sem, Alam, et Assur, et Arphaxat, et Lud, et Aram. Hi ab Euphrate fluvio partem Asiae usque ad Indicum Oceanum tenent. Est autem Alam, a quo Alamitae, princeps Persidis: Assur Ninivem civitatem condidit. Arphaxat, a quo Chaldaei; Lud, a quo Lydda; Aram, a quo Syri, quorum metropolis est Damascus. #### Singulas gentes quae de his tribus filiis Noe disseminatae sunt, prosequi longum est. Hoc ad summam compendio dictum sit, quia Sem in filiis suis Asiam, et Cham maxime Libyam, et Japheth Europam possederunt, ut tres partes mundi a trium generatione implerentur, in quibus etiam Ecclesia Christi sanctae Trinitatis fide explananda praemonstrabatur ####  |