| #### CAPUT XXII. Quod, Helisaeo ascendente per viam, pueri illuserunt, et idcirco eos duo ursi de saltu egressi laceraverunt, portentum fuisse mirabilis excidii Hierosolymorum, sub Tito et Vespasiano, pro eo quod Christo illuserunt. |

| #### ####
| #### “Ascendit autem inde Bethel. Cumque ascenderet per viam, pueri parvi egressi sunt de civitate, et illudebant ei dicentes: Ascende, calve, ascende, calve. Qui cum respexisset, vidit eos, et maledixit eis in nomine Domini. Egressique sunt duo ursi de saltu, et laceraverunt ex eis quadraginta duos pueros.” |
#### #### Post illa quae ante dicta sunt, miro et mystico ordine sequitur hoc factum. Quid enim nisi portentum fuit miserabilis excidii Jerosolymorum, quod post ascensionem Domini in Helia praefiguratum, et post transitum apostolorum ad gentes, qui per Helisaeum habitantem in Hierico signatus est constat esse factum? Duo nempe ursi de saltu egressi sunt, et pueros laceraverunt, quia duo imperatores, Vespasianus pater et Titus filius, ab urbe Roma venerunt et Judaeos interfecerunt. Quam ob causam? Videlicet quia pueri Helisaeo illuserunt, quia stulti Judaei, et principes eorum pueri centum annorum (Isa. LXV) propter quod et maledicti sunt, Domino nostro illuserunt, et eum conspuerunt, faciem ejus velaverunt, colaphizaverunt, purpura induerunt, spinis coronaverunt, flagellaverunt, tandemque dixerunt: ####
| #### “Ascende, calve, ascende, calve.” |
#### #### Quo? In locum Calvariae, in crucem ascende. Cur enim tantus vir pueros in nomine Domini malediceret, nisi lusum eorum prophetico spiritu intellexisset? Nam quod intellexerit, ipsa littera praesens innuit. ####
| #### “Cum, inquit, respexisset, vidit eos, et maledixit.” |
#### #### Plane vidit eos, et intellexit eos, intellexit in eis pueros futuros, pueros malignos, de quibus jam dictum est. Non ergo maledictio haec ex amaritudine irascentis, sed ex ratione fuit praevidentis. Hoc jam Helisaei signum tertium fuit. Numeranda quippe sunt, ut palam constet illud factum esse quod petivit, id est quod spiritus Heliae in eo duplex factus sit. Primum ergo signum fuit, quod Heliae pallio percussit aquas, et divisae sunt. Secundum, quod aquas pessimas sanavit. Tertium, quod pueris tam efficaciter maledixit. ####  |