| #### CAPUT XL. Conclusio eorumdem signorum, et praelibatio mysterii cur per haec signa non victus Pharao tandem immolatione Agni Paschalis superatus sit. |

| #### #### Igitur, sicut superius dictum est, decem plagae Aegypti, quibus Moyses et Aaron affligere quidem Pharaonem, sed non ita ut dimitteret populum, vincere potuerunt, mystice decem legis praecepta sunt, quae observando quisque justus, pugnare quidem diabolum, sed ita non superare potuit, ut in seipso funditus destrueret peccati vel mortis regnum. Porro immolatio agni, quam eadem nocte subsecuta est mors primogenitorum Aegypti, et ####
| #### “ortus est clamor magnus, neque enim erat domus in qua non jaceret mortuus (Exod. XII),” |
#### #### quid significet jamdudum totus novit Israel Dei, et itidem jam supra dictum est, quia passionem significavit Christi Filii Dei, per quam et originale peccatum et omnia deleta sunt peccata mundi. Ita jam abhinc narratio tanti operis Dei prosequenda est in laudem et gloriam ejusdem Agni Dei sancti et immaculati, qui solus tulit peccata mundi, una tantum plaga crucis suae spiritalem tangendo Pharaonem, ut salutem perficeret populi sui, quam lex decem praeceptorum decretis ad perfectum adducre non potuit. ####  |