| #### CAPUT XXXVI.Item de herba virente, et herba semen afferente, de ligno pomifero, et de ligno, cujus solum semen est in semetipso. |

| #### #### Germinet, inquit, terra herbam viventem, etc. Omnis herba et omne lignum primo bifariam dividitur; est enim herba solummodo virens, ut fenum quod producit terra jumentis. Et est herba semen suum afferens, ut triticum vel apium, caeteraeque species quas producit servituti hominum. Item, est lignum nullum afferens fructum, sed solum semen suum, ut fagus aut ilex, caeteraque ligna campi, et cedri Libani, ubi juxta Psalmistam: Passeres nidificant (Psal. CIII), quae arbores nequaquam proprie dici possunt. Et est lignum pomiferum quod arborem dicimus, ut malus sive pirus, vel quodcunque tale afferens fructum, et in fructu semen juxta genus suum. Horum omnino nil Dei praeceptum omittit in hac Scriptura. Non enim dixit solummodo herbam afferentem semen, sed et praemisit quod universalius est, herbam virentem. Item, non dixit solummodo, et produxit terra lignum pomiferum et faciens fructum, sed addidit et afferens semen, unumquodque in genere suo. #### 15 ####  |