| ### CAP. VII. ###  |

| #### VERS. 1. |

| #### #### Quid necesse est homini majora se quaerere, cum ignoret quid conducat sibi in vita sua numero dierum peregrinationis suae, et tempore, quod velut umbra praeterit? Aut quis ei poterit indicare quid post eum futurum sub sole sit? Quia in pluribus verbis plurimae sunt vanitates, et in pluribus vanitatibus non est spes certa salutis, hoc aliquis metuens, et metuendo non sibi bene fidens ambigit et quaerit, et ait quod Ecclesiastes dicit: Quid necesse est homini majora se quaerere cum ignoret quid conducat sibi in vita sua? Hic peregrinatur, quoniam nascitur ut moriatur. Fugit velut umbra (Job XIV) cum temporis horis. Quis ei poterit indicare quid post eum futurum sit? Vita brevis, via peregrinandi, umbra temporis, incerta spes rei nescia futuri, approbat non esse necesse majora se quaerere. Quod quaerit Salomon, ostendit tibi plus quam Salomon (Luc. XI): Fulgebunt justi sicut sol in regno patris eorum (Matth. XIII). Justus erit qui bene se majora requirit, damnabitur qui male se majora requirit. Hic est enim vita brevis, permanet ibi vita perennis. Hic est tempus umbratile, ibi tempus sine tempore. Hic vivis mundi peregrinus et advena (Hebr. XI), ibi incola coeli. Haec aeterna, haec jucunda scias conducere vitae tuae. Verumtamen quis haec habeat, nisi se majora requirat? Necesse est ergo ut quaeras quod conducibile est. Quod non esse potest non esse procul dubio necesse est, et quod impossibile est non esse, hoc esse necesse est. Qui ergo scit quid prodest et quid obest, scit quale necesse est. Ergo si prodest quaerere, si necesse est invenisse, dic affirmando, dic persuadendo, dic admonendo: Quid cessas, o homo, quid pigritaris, quid moraris? Necesse est tibi etiam certando et laborando te majora quaerere. Pertransire foramen acus gibbosum idque onustum tot peccatorum sarcinis, majus viribus est, sed tamen pertransire necesse est. Ut regnum coelorum alieni et violenti sibi diripiant (Matth. XI) majus viribus est, sed etiam hoc audere necesse est. Qui vicerunt mundum fide (Hebr. XI) et martyrio coronati sunt, nisi quaesissent se majora, non obtinuissent palmam justitiae. Sed licet meritis dat pugna coronam. Si autem quod quaeris obest, et non est necesse quaerere, dic percunctando, dic dissuadendo, dic prohibendo: O homo, quid necesse est tibi majora te quaerere? Illis quid necesse fuit majora se quaesisse, qui multis et vanis ausi contendere verbis, pestiferas haereses per orbem sparserunt prava docendo, et qui foventes fomente sua aspidis ova, quibus ruptis fecerunt erumpere basiliscum dantem discrimina mortis solo flatu oris? Quod non sit necesse majora se quaerere, expertus est primus homo Adam, qui captus fraude per Evam (Gen. III), factus est minor se, quia concupivit majora se. Per turrim Babel, qui volebant ad coelos ire, ut contra Dominum facerent sibi nomen (Gen. XI), non necesse fuisset eis majora se quaesisse, neque conduxit eis struxisse altissimam turrim, quorum victa est superbia confusis linguis. ####  |