| #### CAPUT XXXIX. Cur Urias Ethaeus in numero triginta fortium positus sit; et quid vel quomodo David numerando populum deliquerit, et quid significet area Ornan Jebusaei mystice. |

| #### #### (II REG. CAP. XXIV.) ####
| #### “Et addidit furor Domini irasci contra Israel, commovitque David in eos dicentem ad Joab: Vade et numera Israel et Judam,” |
#### #### etc. Triginta fortium ultimus positus erat Urias Ethaeus, videlicet propter id quod sequitur, ####
| #### “et addidit furor Domini irasci contra Israel.” |
#### #### Jam enim ultio facta fuit in David, et in domo ejus, in populo vero qui noluit resistere David in perimendo Uria Ethaeo, necdum ultio divina facta fuerat. Porro quid mysterii praesens locus contineat, ex eo maxime colligitur, quod ex occasione caedis constructa est domus Domini in area Ornan Jebusaei, videlicet hominis gentilis. Dixit enim David: ####
| #### “Haec est domus Dei, et hoc altare in holocaustum Israel. Et praecepit ut congregarentur omnes proselyti de terra Israel, et constituit ex eis latomos ad caedendos lapides et poliendos, ut aedificaretur domus Domini (I Par. XXII),” |
#### #### etc. David ergo gloriabundus in multitudine exercitus, quem, ut in Paralipomenon legitur, incitavit Satan, ut numeraret Israel (I Par. XI), cujus nisi carnalis populi Israel gloriantis in operibus legis typum tenet? arbitrari namque quod ex operibus legis justificetur, cum Abraham non ex operibus, sed ex fide fuerit justificatus, id plane est in curribus et in equis confidere, et quasi multitudinem exercitus numerare. Clamat haec Apostolus: ####
| #### “Si enim Abraham ex operibus legis justificatus est, habet gloriam, sed non apud Deum (Rom. IV),” |
#### #### etc. Persistit in contentione pertinax Judaeus, et quae sola justificare potest fide Jesu Christi contempta, numerosam sibi justitiam arrogat ex operibus. ####
| #### “Immisit igitur Dominus pestilentiam in illum Israel, de mane usque ad tempus constitutum.” |
#### #### Juxta litteram, tempus constitutum dicit, quando sacrificium vespertinum offerebatur. Caeterum juxta mysterium hoc, tempus constitutum est finis saeculi, quando cessabit pestilentia haec quae nunc in populum illum desaevit. Cum enim plenitudo gentium subintraverit, tunc omnis Israel salvus erit (Rom. XI). Interim moriuntur ex populo septuaginta millia virorum. Numerus iste ex septenario denarioque perficitur. Septenarius universitatem, denarius Mosaicam solet significare legem. Igitur septuaginta millia virorum moriuntur, id est qui contempta Christi gratia de operibus legis gloriantur, universi condemnantur. Porro in area gentilis hominis angelus Domini conspicitur, qui et praecipit prophetae, ut dicat David, quod ascendere debeat, et construere altare Domino illic, quia videlicet omnis testatur Scriptura prophetica, quod in fide gentium una sit Ecclesia Dei, extra quam ille angelus magni consilii, qui reliquias Israel salvet, nequaquam inveniri possit. ####  |