| #### CAPUT 10 |

| #### #### CHRIST. Et si legisti, quia sic factm est; nunquid legisti quia a Deo illi jussum est? Poteras mihi objicere et illud, quia et Noe longe ante Moysem arca egressus aedificavit altare Domino, et tollens de cunctis pecoribus et volucribus mundis obtulit holocausta super altare, adoratusque est Dominus odorem suavitatis (Gen. X). Quod si mihi objecisses, addidissem ego aliud, quia Melchisedech, rex Salem, qui non improbabiliter existimatur Sem filius ejusdem fuisse Noe, reverso Abraham a caede Chodorlahomor et regum qui cum eo erant, occurrens obtulit panem et vinum, erat enim sacerdos Dei altissimi, benedixitque ei (Gen. XIV). Ecce alterum longe ante Moysem sacrificium; et neutrum jussum, utrumque voluntarium. Ego non ignoro, quod istorum magis Altissimo placuerit, nec tibi ignorare licet dicente Scriptura in quemdam quem tu ignorare velles: Juravit Dominus et non poenitebit eum; tu es sacerdos in aeternum secundum ordinem Melchisedech (Psal. CIX). Sed de isto alias opportunius, nunc dicere praestat, cur prius sacrificium carnis et sanguinis bruti Deus admiserit, et ritum ejus ipse praeceptor ordinaverit. Nimirum quia populus carnalis ab ejusmodi sacrificiis non posset avelli, et si Deo in hujusmodi sacrificare permissus non fuisset, simulacris illa pronius obtulisset. Ecce experimentum aderat, quia formato vitulo surgentes mane obtulerunt holocausta et hostias pacificas et sedit populus manducare, et bibere; et surrexerunt ludere (Exod. XXXII). Igitur quia et fides patrum, ut jam supradictum est, interveniebat, et pro tempore necessarium erat ut succrescens multitudo filiorum carnis astringeretur ad cultum Dei per severitatem legis: acquievit Deus, et legem Dei ritumque sacrificiorum sic praecepto suo ordinavit, ut in illis non necessariis umbra vel figura esset necessariae rei et veritatis. #### JUD. De figuris vel umbris mecum agere noli; sed de ipsis Scripturae vocibus et sensibus manifestis simpliciter et plano atque intelligibili modo locutionis. Quid enim mihi de his quae ipsa Scriptura non tradidit, neque ut quaererem demandavit? ####  |