| #### CAPUT 5 |

| #### #### CHRIST. In Abraham Deus Pater omnium nostrum, in Sara fides, in Agar lex Moysi assimilata est. In sterilitate Sarae sterilitas fidei assimilata est, quia videlicet sicut illa libera, illa princeps diu sterilis fuit, ita fides, quae sola humani generis libertas vera et nobilitas est, fere sterilis exstitit, postquam Deo Patri et Creatori nostro nupsit, postquam propter illam Deus homini dignatus est foederari, et animae hominis conjungi foedere conjugali, conjunctione maritali. Quantos enim praeter Isaac et Jacob et Joseph filios fidei, filios promissionis demonstrare poteris? Nempe et si fuerunt plures aliqui, ut nunc interim taceam de multitudine stirpis Ismahel, stirpisque Esau; de stirpe loquor patris Jacob. Et si, inquam, fuerunt plures aliqui filii fidei praeter illos, quos Scriptura nominavit, attamen fuere tam pauci in comparatione filiorum carnis multitudinis ut veraciter dicas quia fides sterilis, caro autem fecunda erat. #### JUD. Discerne mihi clarius quos dicis filios fidei, et quos filios carnis. Qualis est discretio sive distantia filiorum carnis et filiorum fidei? In quo, vel secundum quid utrumque generationem discernis? ####  |