| #### CAPUT 11 |

| #### ####
| #### “Et quartus angelus tuba cecinit, et percussa est tertia pars solis, et tertia pars lunae, et tertia pars stellarum, ut obscuraretur tertia pars eorum, diei non luceret pars tertia et noctis similiter.” |
#### #### Elevata est manus percutientis a tertia parte terrae, maris atque fluminum, ad solem, lunam et stellas, et percussa est tertia pars eorum, id est, a genere Cham tertia, ut jam saepe dictum est, parte hominum sive gentium, terram amantium, semetipsos amaricantium, et semper in vitiis et peccatis defluentium, ad ipsum genus Sem, ad ipsum semen Abrahae, ad ipsam stirpem Jacob. Nam sicut illi qui Deum non quaerunt, qui coelum non suspiciunt, propter hoc ipsum terra sunt, mare sunt, flumina sunt, sic econtra semen vel filii Abrahae, sol sunt, luna sunt, stellae sunt. Sol videlicet propter Christum verum solem, semen unum eidem Abrahae repromissum. Luna propterea, quia ecclesia sunt. Stellae, propter divisivam, quam habuerunt singuli superni luminis gratiam. Quod prospiciens Moyses: ####
| #### “Et estis, inquit, hodie sicut stellae coeli plurimi (Deut. I).” |
#### #### Noverat quippe et scripserat Deum dixisse ad Abraham: ####
| #### “Suspice coelum, et numera stellas si potes;” |
#### #### moxque subjunxit, ####
| #### “sic erit semen tuum (Gen. XV).” |
#### #### Amplius autem ad comprobandum quod sub nominibus solis, lunae ac stellarum, gens illa sive patres et matres, singulique filii gentis illius recte debeant intelligi, illud testimonium vel solum sufficit: ####
| #### “Vidi, inquit Joseph, quasi solem et lunam, et stellas undecim adorare me.” |
#### #### Quod cum patri suo retulisset: ####
| #### “Quid, inquit ille, sibi vult hoc somnium quod vidisti? num ego et mater tua et fratres tui adorabimus te super terram? (Gen. XXXVII.)” |
#### #### Igitur ####
| #### “quartus angelus tuba cecinit,” |
#### #### id est murmuratio filiorum Israel in deserto praesente angelo qui praecedebat eos in columna nubis, nimium concitata, usque ad aures Domini pervenit. Unde Moyses: ####
| #### “Accedite, inquit, coram Domino; audivit enim murmur vestrum (Exod. XIII).” |
#### #### Diu tuba illa personuit, diu aures Dei cantus ille horrisonus moleste tetigit. Quapropter permotus ipse dicebat Moysi: ####
| #### “Vade, descende, peccavit populus tuus quem eduxisti de terra Aegypti: recesserunt cito de via quam ostendisti eis (Exod. XVI).” |
#### #### Deinde tunc aures ejusdem Domini tuba illa molestissime tetigit, quando reversis exploratoribus et detrabentibus terrae quam inspexerant apud filios Israel, vociferans omnis turba flevit, et murmurati sunt contra Moysem et Aaron cuncti filii Israel, dicentes: ####
| #### “Utinam mortui essemus in Aegypto, et non in hac vasta solitudine. Utinam pereamus, et non introducat nos Dominus in terram istam, ne cadamus gladio, et uxores et liberi nostri ducantur captivi (Num. XIV),” |
#### #### etc. Tunc profecto percussa est tertia pars solis illius, lunae illius, stellarum illarum: ####
| #### “Juravit enim in ira sua, si introibunt in requiem meam (Psal. XCIV).” |
#### ####
| #### “Vivo ego, inquit, omnes homines qui viderunt majestatem meam, et signa quae feci, non videbunt terram pro qua juravi patribus eorum.” |
#### #### Ac deinceps: ####
| #### “Vivo ego, ait Dominus, sicut locuti estis audiente me, sic faciam vobis. In solitudine hac jacebunt corpora vestra, omnes qui murmurati estis a viginti annis et supra, et murmurastis contra me, non intrabitis terram super quam levavi manum meam ut inhabitare vos facerem, praeter Caleph filium Jephone, et Josue filium Nun (Num. XIV).” |
#### #### Notum est ex sacris historiis, quomodo disperierint, quibus adhuc pro causis disperditi sint, ita ut alios terra vivos absorberet, alios ignis egressus a Domino interficeret, alios gladius concideret (Num. XVI). Vita et fine suo palam fecerunt, quod et ipsi quoque de tertia parte essent. Non quidem secundum carnis progeniem de tertia parte generis humani erant, id est de genere Cham, sicut supra memorati Sodomitae, sicut Aegyptii, sicut Chananaei, sed secundum imitationem de eadem parte erant, testante Deo, cum tali Israeli per prophetam loquitur: ####
| #### “Pater tuus Amorrhaeus, et mater tua Cethaea.” |
#### #### Amorrhaeus quippe et Cethaeus fuere de genere Cham, et filii Chanaan. Ergo tertia pars isti fuerunt, ut putabatur, solis, lunae, et stellarum, id est, populi sanctorum: revera autem tertia pars, id est, ad tertiam partem pertinentes hominum sive gentium, partem Cham, partem Chanaan. ####  |