| #### CAPUT XI. De mystica ejus pugna, trecentis viris probatis contra Madian. |

| #### #### (CAP. VII.) Dixitque Dominus ad Gedeonem: Adhuc populus multus est, duc eos ad aquas, et ibi probabo eos. Et de quo dixero tibi, ut tecum vadat, ipse pergat. Quem ire prohibuero, revertatur. Cumque descendisset populus ad aquas, dixit Dominus ad Gedeon: Qui lingua lambuerint aquas, sicut solent canes lambere, separabis eos seorsum. Qui autem curvatis genibus biberint, in altera parte erunt. Fuit autem numerus eorum qui manu ad os projiciente aquas lambuerant trecenti viri; et reliqua. Et hic, ut superius in Barach cantatum est, nova bella elegit Dominus (Judic. V). Actum quippe est, ut cum trecentis viris tantummodo qui stantes manibus aquas hauserunt, et cum eo remanserunt, cum his ad praelium pergeret, eosque non armis, sed tubis, lampadibus lagenisque armaret. Nam, sicut scriptum est, accensas lampades miserunt intra lagunculas, et tubas in dextera, lagenas autem in sinistra tenuerunt, et ad hostes suos cominus venientes, cecinerunt tubis, confregerunt lagunculas, lampades aperuerunt. Et hinc tubarum sonitu, illinc lampadarum coruscatione territi hostes sunt in fugam conversi. De hoc namque bello per prophetam dicitur: Jugum enim oneris ejus, et sceptrum exactoris superasti, sicut in die Madian (Isa. IX). Eripiens nempe gentilitatem Dominus, superavit jugum oneris ejus, cum eam adventu suo ab illa daemoniacae tyrannidis servitute liberavit. Superavit virgam humeri ejus, cum percussorem illius, qua ex perverso opere graviter deprimebatur, ab humano genere redempto compescuit. Superavit sceptrum exactoris ejus, cum regnum ejusdem diaboli, qui pro pestifera perpetratione vitiorum consueverat tributa debita poenarum exigere, de fidelium corde destruxit. Quid est hoc, quod tale bellum per prophetam adducitur ad medium, et adventui Redemptoris nostri istius pugnae victoria comparatur? An indicare nobis propheta studuit quod adventum Redemptoris nostri contra diabolum illa Gedeonis pugnae victoria designavit? Talla illic nimirum acta sunt, quae quanto magis usum pugnandi transeunt, tanto amplius a prophetandi mysterio non recedunt. Quis enim unquam cum lagenis et lampadibus ad praelium venit? Quis contra arma veniens, arma deseruit? Ridicula nobis haec profecto fuerant, si terribilia hostibus non fuissent. Sed victoria ista attestante didicimus, ne parvi haec quae sunt facta pendamus. Gedeon itaque ad praelium veniens Redemptoris nostri signat adventum, de quo scriptum est: Tollite portas, principes, vestras, et elevamini, portae aeternales, et introibit rex gloriae. Quis est iste rex gloriae? Dominus fortis et potens, Dominus potens in praelio (Psal. XXIII). Hunc Redemptorem nostrum, non solum opere, sed etiam nomine prophetavit. Gedeon namque interpretatur circuiens in utero. Dominus enim noster per majestatis potentiam omnia circumplectitur, et tamen per dispensationis suae gratiam intra uterum Virginis venit. Quid est ergo circuiens in utero, nisi omnipotens Deus sua dispensatione nos redimens, divinitate cuncta complectens, et humanitatem intra uterum sumens? In quo utero et incarnatus esset, et clausus non esset? Quia et intra uterum fuit per infirmitatis substantiam: et extra mundum per potentiam majestatis. Madian vero interpretatur de judicio. Ut enim hostes ejus repellendi, destruendive essent, non de vitio repellentis, sed de judicio juste judicantis fuit. Et idcirco de judicio vocantur, quia alieni a gratia Redemptoris justae damnationis meritum etiam in vocabulo nominis trahunt. Contra hos Gedeon cum trecentis pergit ad praelium. Solet in centenario numero plenitudo perfectionis intelligi. Quid ergo introducto centenario numero designatur, nisi perfecta cognitio Trinitatis? Cum his quippe Dominus noster adversarios destruit, cum his ad praedicationis bella descendit, qui possunt divina cognoscere, qui sciunt de Trinitate, quae Deus est, perfecta sentire. Notandum vero est, quia iste trecentorum numerus in tau littera continetur. Et per tau litteram, sicut jam diximus, species crucis ostenditur, quae crucis speciem tenet, cui si super transversa linea id quod in cruce eminet adderetur, non jam crucis species, sed ipsa crux esset. Quia ergo iste trecentorum numerus in tau littera continetur, non immerito in his trecentis Gedeonem sequentibus, illi designati sunt quibus dictum est: Qui vult post me venire, abneget semetipsum et tollat crucem suam, et sequatur me (Matth. XII; Marc. VIII; Luc. IX). Qui sequentes Dominum tanto verius tollunt crucem, quanto acrius se domant, et erga proximos suos charitatis compassione cruciantur. Unde et per Ezechielem (Ezech. IX) certo in his trecentis, qui in tau littera continentur, hoc exprimitur, quod ferrum hostium crucis ligno superetur. Ductique sunt ad fluvium, ut aquas biberent. Et quicunque aquas flexis genibus hauserunt, a bellica intentione remoti sunt. Aquis namque doctrina sapientiae, stantis autem genu, recta operatio significatur. Qui ergo dum aquas bibunt genu flexisse perhibentur, ab eorum certamine prohibiti recesserunt: quia cum illis Christus contra hostes fidei pergit ad praelium, qui cum doctrinae fluenta hauriunt, a rectitudine operum non inflectuntur. Omnes quippe tunc bibisse aquam, sed non omnes recto genu stetisse narrati sunt. Reprobatique sunt qui genua dum aquas biberent, inflexerunt, quia, attestante Apostolo: Non auditores legis justi sunt apud Deum, sed factores legis justificabuntur (Rom. XII). Quia enim, ut diximus, dissolutio operum in ipsa genuum incurvatione signatur, recte per Paulum dicitur: Remissas manus, et genua dissoluta erigite, et gressus rectos facite pedibus vestris (Hebr. XII). Igitur Christo duce ad bellum prodeunt, qui hoc quod ore annuntiant, opere ostendunt, qui fluenta doctrinae spiritualiter hauriunt, nec tamen in pravis operibus carnaliter inflectuntur: quia, sicut scriptum est: Non est speciosa laus in ore peccatoris (Eccl. XV). Itum est igitur ad praelium, cum tubis, cum lampadibus, cum lagenis, atque iste, ut diximus, fuit ordo praeliandi: cecinerunt tubis, intra lagenas autem missae sunt lampades: confractis vero lagenis, lampades ostensae sunt, quarum coruscante luce, hostes territi in fugam vertuntur. Designatur ergo in tuliis clamor praedicationis, in lampadibus claritas miraculorum, in lagenis fragilitas corporum. Tales quippe dux noster secum ad bella praedicationis duxit, qui, despecta salute corporum, hostes suos moriendo prosternerent: eorumque gladios non armis et gladiis, sed patientia superarent. Armati enim venerunt sub duce suo ad praelium martyres nostri, sed tubis, sed lampadibus, sed lagenis. Qui consonuerunt tubis dum praedicant, confregerunt lagenas, dum solvenda corpora in passione hostilibus gladiis supponunt. Resplenduerunt lampadibus, dum post solutionem corporum miraculis coruscaverunt. Moxque hostes in fugam versi sunt: quia dum mortuorum martyrum corpora miraculis coruscare conspiciunt, luce veritatis fracti, quod impugnaverant crediderunt. Cecinerunt ergo tubis, ut lagenae frangerentur: lagenae fractae sunt, ut lampades apparerent: apparuerunt lampades, ut hostes in fugam verterentur, id est praedicaverunt martyres, donec eorum corpora cum eo in morte solverentur, ut miraculis coruscarent. Coruscaverunt miraculis, ut hostes suos ex divina luce prosternerent, quatenus, nequaquam Deo erecti resisterent, sed eum subditi formidarent. Et notandum quod steterunt hostes ante lagenas, fugerunt autem lampades, quia nimirum persecutores sanctae fidei praedicatoribus adhuc in corpore positis restiterunt. Post solutionem vero corporum apparentibus miraculis in fugam versi sunt, quia pavore conterriti a persecutione fidelium cessaverunt. Praedicatione scilicet tubarum fractis lagenis corporum, visis timuerunt lampadibus miraculorum. Intuendum est etiam hoc quod illic scriptum est, quia in dextera tubas, in sinistra autem lagenas tenuerunt. Pro dextero enim habere dicimus, quidquid pro magno pensamus; pro sinistro vero, quod pro nihilo ducimus. Bene ergo hic scriptum est, quod in dextra tubas, et lagenas in sinistra tenuerunt: quia Christi martyres pro magno habent praedicationis gratiam, corporum vero utilitatem pro minimo. Quisquis enim plus facit utilitatem corporis quam gratiam praedicationis, in sinistra tubam, atque in dextera lagenam tenet. Si enim priore loco gratia praedicationis attenditur, et posteriore utilitas corporis, certum est quia dextris tubae et sinistris teneantur lagenae. ####  |