| #### CAPUT XXXII. Esdram, propter renovatam novis characteribus legem praecipuum fuisse. |

| #### #### Esdram dicunt esse Malachiam, qui in ordine decem prophetarum duodecimus est. Iste quantus nobis esse debet? Non enim ignorare debemus, quia legem ipse renovavit, Scripturas sanctas, quae propriae voces sunt Verbi Dei, dispersas, vixque Babylonico igni superstites ipse congregavit ac reformavit. Quantum hoc est, aut esse debet omnibus saeculis? Magnum sit et memorabile quod tam ipsius quam caeterorum labore civitas illa, templumque illud manufactum restitui vel reaedificari potuit. Istud aedificium insolubile, scilicet reformatio sanctae Scripturae, longioris memoriae, majoris gloriae, altioris est et erit semper excellentiae. Litteras quoque sive characteres veteribus commodiores atque faciliores iste reperit, et conscriptam legem populo tradens, et tunc scriba velox meruit nuncupari, et nunc et in perpetuum Scriba doctus est in regno Dei. ####  |