| #### CAPUT X. De gemino signo velleris, quale in utroque futurorum praesagium fuerit. |

| #### #### Dixitque Gedeon ad Dominum: Si salvum facis per manum meam Israel, sicut locutus es, ponam vellus hoc lanae in area. Si ros in solo vellere fuerit, et in omni terra siccitas, sciam quod per manum meam, sicut locutus es, liberabis Israel. Factumque est ita, etc. Juxta historiam delictum quidem est et tentatio, quod adhuc secundo et tertio petit signum postquam superiore signo quod primum fuit, ascendente igne de petra, et carnes azimosque panes consumente, vidit et agnovit, quod esset angelus Domini. Nec mirum, quod contra legem potuit tentare Dominum, qui post victoriam, de auro ejusdem victoriae facere potuit Ephot, quod et posuit in civitate sua Ephra, fornicatusque est ipse, et omnis Israel cum eo. Unde Gedeon interpretatur tentatio iniquitatis eorum, licet et alias interpretetur circuiens uterum. Porro juxta sensum mysticum, utrumque velleris signum futurorum praesagium est. Quandiu ros in vellere, tandiu in omni terra fuit siccitas. Itemque econtra, ubi omnis terra rore maduit, solum vellus siccum fuit. Sic profecto quandiu in Judaea notus erat Deus, quandiu in Israel magnum erat nomen ejus (Psal. LXXV), totus mundus siccitate, id est ignorantia Dei marcebat, et econtra nunc, ubi in tota multitudine et latitudine numdi, Spiritus sancti dona diffusa sunt, Judaea Christum non habens, omnimoda supernae gratiae squalet inopia. Quod respiciens Psalmista, Domino canit. Domino Patri de Filio ejus Christo dicit: Descendet sicut pluvia in vellus, et sicut stillicidia stillantia super terram (Psal. LXXI), id est prius veniet in cognitionem Judaeorum, et descendet deinde super terram, id est in cognitionem gentium. Ideo autem per vellus populus Judaeorum intelligitur, quia sicut vellus sine corruptione et dolore agni succiditur, ita Judaicus populus primum Deo adhaerens, a fide Christi sine damno ipsius Domini est separatus. Quamvis recte et aliter debeat intelligi. Nam descendet sicut pluvia in vellus, id est sicut pluvia in vellus descendit, sine omni corruptione et dolore ipsius velleris: ita ipse rex nascetur de Virgine sine omni corruptione Virginis, et postea descendet sicut stillicidia stillantia super terram, id est in cognitionem omnium hominum. ####  |