| #### CAPUT V. De dispositione familiarum levitarum circa tabernaculum, et quod ad orientem Moyse simul et Aaron sint castra metati. |

| #### ####
| #### “Locutus est Dominus ad Moysen, dicens: Numera filios Levi per domos patrum suorum et familias omnem masculum ab uno mense, ut supra. Numeravit Moyses, ut praeceperat Dominus, et inventi sunt filii Levi per nomina sua, Gerson, et Caath, et Merari. Filii Gerson, Lebni et Semei. Filii Caath, Amram et Jesuar, Hebron et Oziel. Filii Merari, Meoli et Musi,” |
#### #### etc. Et horum sacra mysteria pulchra vel speciosa signant vocabula. Levi namque additus, sive assumptus interpretatur; Gerson, advena; Caath, patientia; Merari, amaritudines; Lebni, filio meo; Semei, audi vel auditio mea; Amram, populus excelsus; Jesuar, est meridies sive meridianus; Hebron, participatio fortitudinis, vel augmentum sempiternum; Oziel, fortitudo mea, Deus; Mooli, chorus meus; Musi, at rectator, sive palpator meus. Hi vel horum familiae omnes leviticae, sicut pro officio medii sunt inter Deum et populum, ita et positione medii excubabant inter tabernaculum et castra duodecim tribuum. Et Gersonitae quidem post tabernaculum ad occidentem, Caathitae vero ad meridianam plagam, Meraritae ad septentrionalem. Moyses autem et Aaron cum filiis suis, ante tabernaculum foederis, id est ad orientem. Ubi notandum quia Moyses populi dux, et Aaron pontifex summus pariter ad orientem castra metantur. Unde et in psalmo canimus: ####
| #### “Moyses et Aaron in sacerdotibus ejus (Psal. XCVII),” |
#### #### quia videlicet in praesenti Ecclesia semper ducum aut consulum fascibus, regum quoque vel imperatorum gladiis multum indiget sacerdotalis sanctitas, et cum sibi conveniunt, nihil tutius; cum autem adversus invicem dissentiunt, nihil statui Christianitatis in hoc mundo potest esse perniciosius. ####  |