| #### CAPUT VIII. Item de eadem, et quid significet quod sustulit Pharao Saram in domum suam. |

| #### #### Ingressus est Abram in Aegyptum, et viderunt, inquit, Aegyptii mulierem quod esset pulchra nimis, et nuntiaverunt principes Pharaoni, et laudaverunt eam apud illum, et sublata est mulier in domum Pharaonis. Flagellavit autem Deus Pharaonem plagis multis et domum ejus, etc. Haec res gesta alterius rei gerendae veraciter prophetia est. Descendit enim postmodum Israel in Aegyptum, cum testamento Dei quod disposuerat ad Abraham avum suum, et ad Isaac patrem suum cum omnibus quae habebat, cum filiis et nepotibus, quia vocaverat Deus famem super terram, et omne firmamentum panis contriverat, et miserat ante eos Joseph (Psal. CIV). Cumque prope esset ut ingrederetur Aegyptum, quodammodo quaesivit Abram Sarai uxori suae auxilium, quaesivit enim et promptum invenit Israel testamenti Dei solatium, ut bene sibi esset propter illud, et viveret anima ejus ob gratiam illius. Apparuit enim illi Deus per visum, dicens: Ego sum fortissimus Deus patris tui. Noli timere, et descende in Aegyptum, quia in gentem magnam faciam te ibi (Gen. XLVII), etc. Cum hac pollicitatione descendit, et bene usi sunt eo Aegyptii propter gratiae Dei pulchritudinem, quae cum illo erat, fueruntque ei oves et boves, et asini, et servi, et famulae, et cameli, etenim habuit possessionem in Aegypto in optimo terrae solo Ramesses, et ibi auctus est vehementer (Gen. XLVII). Surrexit deinde alius Pharao, qui non noverat Joseph (Exod. I), et hic procul dubio sustulit Sarai in domum suam. Tulit enim ab Israel Dei testamentum, nec enim sub illo colebat Deum patrum suorum. Vacatis, inquit, otio, et idcirco dicitis; Eamus et sacrificemus Domino (Exod. V). Sed flagellavit cum Dominus Deus plagis maximis, et domum ejus: Ego enim, inquiens, induravi cor ejus et servorum illius, ut facerem signa mea haec in eis, ut narres in auribus filii tui, et nepotum tuorum quoties contriverim Aegyptios, et signa mea fecerim in eis (Exod. X). Tunc plane reddidit uxorem viro suo. Nunc igitur, inquiens, ecce uxor tua, tolle eam et vade. Surrexit enim ille Pharao nocte, et omnes servi ejus cunctaque Aegyptus, et ortus est clamor magnus in Aegypto. Vocatisque Moyse et Aaron nocte, ait: Surgite et egredimini a populo meo, et vos et filii vestri: Ite, immolate Domino sicut dicitis (Exod. XII). (CAP. XIII.) Et tunc ascendit Abram de Aegypto, ipse et uxor ejus, et omnia quae habebat, et Lot cum eo ad australem plagam. Erat autem dives valde in possessione auri et argenti. Etenim permissus cultui Dei sui populus, ascendit de Aegypto cum omnibus quae habebat, dicente Pharaone, oves vestras et armenta assumite ut petieratis (ibid.), erantque divites in possessione auri et argenti, spoliaverant enim Aegyptios, jubente Domino per Moysen, ut postularet vir ab amico suo, et mulier a vicina sua vasa argentea et aurea et vestes. ####  |