| #### VERS. 18, 19. |

| #### #### In pigritiis humiliabitur contignatio, et in infirmitate manuum perstillabit domus. In risum faciunt panem, et vinum, ut epulentur bibentes [viventes], et pecuniae obediunt omnia. Domus nostra, quae cum statu hominis erecta est, et habitatio quam habemus in coelis, si pigri sumus et ad bona opera tardiores, humiliabitur, et omnis contignatio quae debet culmen portare sublime, ad terram corruens habitatorem suum opprimet. Cumque auxilium manuum virtutumque torpuerit, omnis desuper tempestas, et nimborum ad nos turbo erumpet. Porro quod in uno homine interpretati sumus, melius potest super Ecclesia accipi, quod negligentia principum omnis ejus corruat altitudo, et ibi vitiorum illecebrae sint, ubi regimen putabatur esse virtutum. In risum faciunt panem ac vinum, ut epulentur bibentes. In pigritia et socordia magistrorum humiliari Ecclesiam, et culmen ejus concidere, et tigna perplui supra exposuimus. Nunc ergo de iisdem magistris loquitur, et quia visus fuerat accusare eos cur tacerent, et non uterentur officio magistrorum, et episcopi et presbyteri in Ecclesia constituti non laborarent in sermone et doctrina, quod et Titus commonetur ut faciat, et Timotheo praecipitur, ne gratiam negligat quam per impositionem manus acceperat; sed in eo se aestimarent presbyteros et episcopos, ut salaria acciperent, et muti praeceptores honorem duplicem quaererent qui laborantibus in doctrina et sermone debetur. Nunc e contrario accusat eos qui loquuntur in Ecclesia et docent populos, sed ea docent quae populum audire delectat, quod peccatorem palpet in vitio, et strepitus concitet audientium. Nonne quando in Ecclesia lascivit oratio, et beatitudinem et regnum coelorum multitudini pollicetur, videtur tibi in risum panem facere, et vinum miscere bibentium, sive quod ipsi qui docent divitias et cibos et opes per delectabilia promissa conquirant, sive quod Ecclesiae, qui panis lugentium est et non ridentium, beati quippe lugentes quoniam ipsi ridebunt (Matth. V), in laetitia gaudioque conficiantur. Quod autem sequitur: et pecuniae obediunt omnia, dupliciter accipiendum, vel ipsos doctores postquam adulatione ditati sunt regnum in populis exercere, vel certe, quia argentum pro sermone semper accipitur, eloquia enim Domini eloquia casta, argentum igne examinatum, probatum terrae, purgatum septulum (Psal. XI), hoc asseverat quod eloquentiae et orationi quae verborum sit fronde composita, facile vulgus cedat ignobile. Qui habent apud se sponsum, et propterea lugere et jejunare prohibentur (Matth. IX), in risu faciunt panem, a quo risu et Isaac nomen accepit (Gen. XXI), et in laetitiam bibentium vinum praeparant. Omnis itaque vir sanctus, qui ut Christus praecepit magister Ecclesiae est, et in risu, et in laetitia panem facit, et vini pocula ministrat in gaudio. Argentum quoque cui obediunt omnia, quinque illa de Evangelio, et duo et unum patrisfamiliae sunt talenta, et decem gemnae quae servis in negotiatione creduntur (Matth. XXV; Luc. XIX). ####  |