| #### CAPUT V. De geminorum ortu: quidque significet quod junior prioris tenuerit plantam. |

| #### #### Jam tempus pariendi venerat, et ecce gemini in utero ejus reperti sunt. Qui prius egressus est, rufus erat, et totus in morem pellis hispidus, vocatumque est nomen ejus Esau. Protinus alter egrediens, plantam fratris tenebat manu, et idcirco appellavit eum Jacob. Quia rufus erat, idcirco vocatum est nomen ejus Esau, quod interpretatur rubeus. Nam quia totus erat in morem pellis hispidus, idcirco vocatus est Seir, id est pilosus. Utriusque schema vel habitus prodidit, quis et in utero princeps fuisset duelli, et post uterum intentator futurus esset inimicitiarum vel odii, quisve et in utero superasset, et post uterum victoriae palmam juste repetiturus esset. Nam sicut ille rufus, et hispidus prior egressus est, sic et in utero prior cum fratre collisus est, et post uterum fratri quieto mortem machinaturus erat, et sicut iste lenis erat ab utero protinus sequens plantam fratris erat cum lenitate et modestia, nulla vi sive injustitia, sicut subsequenter ipsa declarabit Scriptura. Porro juxta allegoriam, tempus pariendi, tempus est auditu verbi conceptam fidem profitendi. Unde et Apostolus, qui jam eo usque Galatas parturierat ut bene crederent et bene currerent, quia subversi a pseudo-apostolis et fascinati fuerant non credere veritati, ita ut recte diceretur ante illorum oculos Jesus Christus proscriptus, in eis crucifixus, materno dolore affectus, dicebat: Filioli mei, quos iterum parturio, donec formetur Christus in vobis (Gal. IV). Tunc ille qui prior egressus est, id est, qui de prioratu contendebat, et cui primum Dei verbum loqui oportebat, rufus egressus est, et hispidus, id est sanguine Christi pollutus, et intractabilis asperis moribus. Et hic talis non bene egressus est, sed male, juxta quod in psalmo scriptum, et de haereticis quoque intelligendum est: Alienati sunt peccatores a vulva, erraverunt ab utero, locuti sunt falsa (Psal. LVII), etc. Sequens vero gentium populus egressus quidem est, de credulitate cordis ad confessionem oris: Corde enim credit ad justitiam, ore autem confitetur ad salutem (Rom. X), sed de matris affectibus egressus non est, quemadmodum nec ille lenis et simplex. Rebecca namque diligebat Jacob. ####  |