| #### CAPUT IX. Quinam sint Rubenitae et Gadditae, quibus praecipiat Salvator: |

| #### ####
| #### “Vos autem transite armati ante fratres vestros.” |
#### #### Rubenitis quoque et Gadditis, et dimidiae et tribui Manasse ait: Mementote sermonis quem praecepit vobis Moyses, famulus Domini, dicens: Dominus Deus vester dedit vobis requiem et omnem terram, uxores vestrae ac filiae et jumenta manebunt in terra quam tradidit vobis Moyses trans Jordanem. Vos autem transite armati ante fratres vestros, omnes fortes manu et pugnate pro eis, etc. Rubenitis et Gadditis, et dimidiae tribui Manasse, hoc pacto nonnulli doctorum Judaeos esse similes intelligi volunt, et eo quod citra Jordanem habitare, id est fidem vel baptismum Christi non suscipere elegerint, et tamen accincti atque armati pergant ante nos, et pugnent pro nobis, bajulando, scilicet, secum per omnes terras legis et prophetarum libros, quorum ubique fides Christiana comprobatur ac detenditur testimoniis. Verum quomodo hoc illis concedat, imo et praecipiat Salvator vel quomodo isti respondeant: Omnia quae praecepisti nobis faciemus, et quocunque miseris, ibimus sicut obedivimus in cunctis Moysi, ita obediemus et tibi, ecclesiasticae expositionis non est. Ergo Rubenitae et Gadditae, et dimidia tribus Manasse ante transitum Jordanis, ante introitum terrae repromissionis, jam sortiti possessiones mystice ecclesiastici sunt ordines, qui jam in hoc saeculo et vita praesenti, ut instantius et ex debito verbum Dei annuntient, licitas et ex Evangelio sibi concessas facultates accipiunt, ut illis evangelizare vacet: ut eos non solum pro spe futurorum, verum et pro re praesentium Christum annuntiare delectet. Vos ergo, inquit, mementote sermonis quem praecepit vobis Moyses famulus Domini. Mementote sermonis, mementote professionis, mementote legis et debiti, mementote officii vel propositi vestri. Nam vae vobis est si non pugnaveritis, quia jam pugnae stipendium accepistis: si non evangelizaveritis, qui de Evangelio vivitis. Armati transite ante fratres vestros, omnes fortes manu, et pugnate pro eis; armati, inquam, verbo et opere, et fortes manu, ne forte aliis praedicantes, ipsi reprobi efficiamini (I Cor. IX). ####  |