| #### CAPUT 20 |

| #### ####
| #### “Et exivit alius equus rufus, et qui sedebat super eum, datum est ei, ut sumeret pacem de terra.” |
#### #### Equus rufus civitatis diaboli, civitatis Babyloniae est populus sanguinolentus, et sessor atque agitator ejus diabolus est. Apud Zachariam (cap. I) quidem legimus equum Domini roseum, sed equus ille non alius est, quam is, qui supra visus est equus albus. Ille namque et propria munditia albus est, et proprio sanguine est roseus, propter quod in Canticis dicitur: ####
| #### “Dilectus meus candidus et rubicundus (Cant. V),” |
#### #### hic autem sanguine alieno, sanguine sanctorum, quem effudit, rufus est. Hic equus exivit, in jam dicta passione Domini (Matth. XXIII), jamdudum rufus omni sanguine justo, a sanguine Abel justi usque ad sanguinem Zachariae filii Barachiae, et tunc exivit, ut impleret mensuram homicidiorum suorum junctis sibi gentilibus, et Pontio Pilato, ad occidendum Dominum. Diabolus enim sedebat super eum. Et datum est ei, ut sumeret pacem de terra, ut auferret pacem de subdita sibi generatione terrena, ita ut invicem interficiant. Hoc illi datum, id est, permissum est suadenti Judaeis, quorum utique sessor erat, et quos agitabat, quatenus seditiosum Barabbam sibi dimitti, Jesum vero postularent crucifigi (Matth. XXVII). Hoc namque agendo, pacem de terra sumpsit, id est absumpsit. Nunquam enim extunc pax fuit genti illi, justo videlicet judicio, ut qui peremerant principem pacis, seditiones haereditarent Barabbae, quem sibi petierant dimitti. Et ideo pacem sumere de terra, datum est ei (ut invicem interficiant), quod quam verum sit, plenius videt atque miratur, quisquis illud tam mirabile quam miserabile, Hierosolymorum excidium sub Tito et Vespasiano factum legit, cujus videlicet excidii nos adhuc in solutione sexti sigilli meminisse oportebit. ####
| #### “Et datus est ei gladius magnus.” |
#### #### Gladius magnus, magna et longa persecutio intelligitur, quem videlicet persecutionis gladium equus ille malignus a Christo usque ad novissimos electos ejus tanquam a capite magni corporis usque ad ejus pedes ducere permittitur. Verum de hoc plenius suo loco dicendum erit, ubi de sanguine sanctorum ebria demonstratur Babylon meretrix. ####  |