| #### CAPUT XX. Si dormierit vir cum uxore alterius, utrique morientur; et quae sit distantia ejus in agro, et ejus quae in civitate reperta est; et quod adulter diabolus, puelta vero quam oppressit in agro, Synagoga fuerit in Aegypto. |

| #### #### Si dormierit vir cum uxore alterius, utrique moriantur, id est adulter et adultera, et auferes malum de Israel. Haec de adulterio generalis sententia est. Sed differt, utrum per vim, an per consensum adulterium perpetratum sit. Sequitur ergo: Si puellam virginem desponderit vir, et invenerit eam aliquis in civitate, et concubuerit cum illa, educes utrumque ad portam civitatis, et lapidibus obruentur: puella quia non clamavit cum esset in civitate, vir quia humiliavit uxorem uroximi sui: et auferes malum de medio tui. Si autem in agro repererit vir puellam quae desponsata est, et apprehenderit, et concubuerit cum ea, ipse morietur solus, puella nihil patietur, nec est rea mortis, quoniam sicut latro consurgit contra fratrem suum et occidit animam ejus, ita puella perpessa est. Sola erat in agro, clamavit, et nullus adfuit qui liberaret eam. In manifesta discretae rei justitia justum nihilominus adulterii spiritualis judicium est. Nam qui cum uxore alterius dormivit, vir impurus diabolus est, qui creaturam rationalem, scilicet hominem corrumpere ausus est, et hic quidem in agro puellam virginem Deo desponsatam invenit, et cum illa concubuit, quando ante legem datam peregrinantem in Aegypto gentem Haebraeam sibi subjugavit; serviebat enim illic diis alienis, quam in Abraham, Isaac et Jacob desponderat sibi Deus legitimus vir. Clamavit puella, et nullus adfuit qui liberaret eam, nullus, inquam, non erat enim lex, non venerat propheta, qui a cultu deorum Aegyptiorum revocaret gentem illam, nisi quod clamor ejus venit ad Jesum, et hic solus descendit, ut liberaret populum suum. Itaque sicut latro consurgit contra fratrem suum, et occidit animam ejus, ita puella illa, ita gens novella illa perpessa est, et intus diabolum corrumpentem, et foris Pharaonem servituti subjicientem. Sola erat in agro illo, in Aegypto sola, longe remota a civitate Dei et regno. Igitur vir ille, inquit, morietur solus, puella nihil patietur, nec est rea mortis. Talis nempe adulterii poenam solus portabit diabolus, quemadmodum in typum ejus solus periit Pharao cum curribus suis et equitibus, gens autem illa nihil passa mare transivit, glorificata miraculis, defensa coelestibus praesidiis (Exod. XIV). At hic idem adulter toties puellam desponsatam in civitate invenit, et toties cum illa concubuit, quoties gens eadem jam Scripturis sanctis et angelorum munita praesidiis, idololatriae sese prostituit, initiando Beelphegor, colendo Baal, serviendo Astaroth. Amplius autem tunc diabolus corruptor cum illa in civitate concubuit, quando aeternum sponsum et amatorem animarum Jesum Christum Filium Dei crucifigi, virumque homicidam sibi donari petit (Act. III). Igitur, educes, inquit, utrumque ad portam civitatis illius, et lapidibus obruentur. Palam est omni mundo quia jam adultera illa ducta est, jam non solum spiritualiter, sed corporaliter quoque et visibiliter de civitate Dei protracta est, multisque calamitatibus tanquam lapidibus obruta est, amissis jam angelorum praesidiis, nullum jam habens vigilem, id est prophetam, de qualibus ipse Deus: Super muros tuos, inquit, Jerusalem, constitui custodes, tota die et tota nocte non tacebunt laudare nomen Domini (Isa. LXII). Ipsa quoque civitas terrena Jerusalem deserta est facta, et templum exustum est, et qui Romanorum gladio superfuerunt, in omnes gentes captivi ducti sunt. ####  |