| #### CAPUT 43 |

| #### #### CHRIST. Plane Aegyptium, sicut Chananaeum secundum prophetiam veridicam, qua per Ezechielem dictum est tuae terrenae sanguinolentae Hierusalem: Hierusalem, radix tua et generatio tua de terra Chanaan. Pater tuus, Amorrhaeus, et mater tua Cethaea (Ezech. XVI). Et est sensus: Quoniam tu nata de carne Abraham, non es ex fide Abraham sic est mihi sicut Chanaan, sicut Amorrhaeus, et sicut Cethaeus. Ergo et sicut Aegyptius; quia sicut Amorrhaeus, et sicut Cethaeus ita et Mesraim, de quo sunt Aegyptii, non de Sem, sed de Cham fuit exortus. Hinc est illud in psalmo: Et percussit omne primogenitum in terra Aegypti; primitias omnis laboris eorum in tabernaculis Cham (Psal. LXXVII). Igitur si recte intellexisti quomodo induraverit Deus Aegyptium, ut non dimitteret populum; nihilominus recte, et hoc intelligis quomodo dictum sit: Excaeca cor populi hujus; et aures ejus aggrava, et oculos ejus claude; ne forte videat oculis suis, et auribus suis audiat, et corde suo intelligat; et convertatur, et sanem eum. #### JUD. Dic tu quomodo induraverit Deus cor Aegyptiorum ut consequenter, vel similiter dicas quomodo excaecaverit cor meum. ####  |