| #### CAPUT PRIMUM. Omnipotentiae Dei duas esse vias, misericordiam et veritatem, duas quoque manus, dextram et sinistram, quibus ad gloriam Dei contendat. |

| #### #### Omnipotentia Dei, non una tantum, sed duabus graditur viis, non una tantum sed duabus operatur manibus, hinc et inde ad unum quid, scilicet ad gloriam contendens ipsius Dei. Viae ejus sunt misericordia et veritas, sicut scriptum est: Universae viae Domini misericordia et veritas (Psal. XXIV). Ubi sine dubio cum dicitur veritas, subaudiendum est in judicium, ut idem sit eo loco veritas quod judicium verum, juxta illud: Sicut audio judico, et judicium meum verum est (Joan. V). Idcirco alias quidem legimus misericordiam et veritatem, alias autem misericordiam et judicium. Porro manuum ejus altera dextra, et altera dicitur sinistra, ut ibi: Et statuet oves quidem a dextris, haedos autem a sinistris suis (Matth. XXV). Ubi nihilominus easdem vias vel potius earumdem viarum fines sive consummationes auditor intelligit, quia ibi consummabuntur duo haec, misericordia et judicium, ad gloriam, ut jam dictum est, ejusdem omnipotentis Dei. ####  |