| #### CAPUT IV. Quam sedulo flagitaverit Cuno, ut prooemium secundi libri Machabaeorum interpretaretur, idque se jam facturum. |

| #### #### Nunc ad illud quod efflagitasti, et instanter exigis, Cuno, amicorum murenulas aureas facientium sponsae, et dilectae Regis aeterni valde familiaris, sermo praesens sese intendit, scilicet, ad elucidandum, quoad possibile erit et Deus donabit, Scripturam, quae secundum Machabaeorum librum quasi prologus vel prooemium praecedit. Uno eodemque tractatu diligens animus utique efficere gestit, scilicet et magnitudinem dignitatemque ejus, cujus jam breviter memini, declamare laetitiae pro renovatione templi, et Scripturam aliquatenus elucidare jam dicti prooemii. Denique maxime circa illam renovationis templi laetitiam Scriptura illa versatur, talem habens intentionem, ut omnia omnino ubicunque sit Judaeus, ubicunque sit confessor verus, qui et nomine et re sit confessor, quod sua interpretatione signat hoc nomen, quod est Judaeus, de illa templi reparatione gratuletur, corde magno et animo volente, adaperto corde in lege Dei, et in praeceptis ejus. Et revera si causam, quam prae manibus habemus, attendat Judaeus, si magnum Dei negotium, quod propter implendas promissiones suas Deus habebat cum hominibus, consideret, Dei confessor verus causam habet, cur gratuletur, cur templum illud Machabaeorum laboribus reparatum fuisse laetetur, suasque voces admisceat illorum vocibus, Deum benedicendo in hymnis et confessionibus. Quod hodie quoque sanctam Ecclesiam Christi per totum orbem facere non ignoramus, ubicunque invocatur nomen Domini, ubicunque dedicatum est, vel dedicatur altare, vel templum nomini Domini, illic istorum et memorabilium Machabaeorum simul redolet memoria et floret, et voces animarum illorum salutem nobis aeternam parturientium chorus Ecclesiae consonat celebriter, celebrat consonanter. Igitur ad magnificandam rem tam gratiosam, tam gloriosam, secundum illud prooemium procedendum est. Et si minus quam petis vel optas elucidando illud factum fuerit, meae non negligentiae, sed impossibilitati recte deputabis. ####  |