| #### CAPUT XL.De die quarto, de luminaribus et virtute majoris luminaris. |

| #### #### Dixit autem Deus: Fiant luminaria in firmamento coeli, et dividant diem et noctem, et sint in signa, et tempora, et dies, 16 et annos, ut luceant in firmamento coeli, et illuminent terram. Et factum est ita. Et fecit Deus duo luminaria magna, luminare majus ut praeesset diei, et luminare ut praeesset nocti. Hoc plane dixit et fecit Deus in spiritu fortitudinis. Nam, ut taceam de luna et stellis quarum potentias pene soli utcunque noverunt physici, de sole quis ruricula nescit quod sine illo factura mundi, non solum infirma et egena, sed et nulli viventium fit habitabilis? Dum ab hac regione habitabili paulo longius abest, nulli lignorum sive herbarum semini tellus idonea est. Pigrescunt arva, constringuntur flumina, frondiflua moriuntur nemora, piger ad focos agricola damnosa ducit otia. Quid si idem sol diutius in longinquo absisteret, aut omnino nullus esset? Proinde cum propius ascensu suo nos visitans, arvorum duritiam radiis invalescentibus effringere coeperit, comparatur arieti. Cumque altius ascendens boum labores apparere fecerit, tauro dicitur similis, et cum segetes maturas, urgente desuper calore, solidaverit, comparatur leoni. ####  |