| #### CAPUT XXIV. Quaenam illa vita aeterna sit in quam ibunt justi. |

| #### #### Quae tandem vita aeterna est in quam justi ibunt? Idipsum vita illa sine dubio est, quod et illud, de quo supra diximus regnum. Ibi enim non aliud vivere et aliud regnare est, imo non aliud ibi esse, et aliud vivere sive regnare est. Quae ergo illa est vita, nisi manifesta divinae visionis gloria cognitione plena et perfecta? Haec est, inquit, vita aeterna ut cognoscant te solum verum Deum, et quem misisti Jesum Christum (Joan. XVII). Apostolus autem: Videmus, ait, nunc per speculum in aenigmate, tunc autem facie ad faciem (I Cor. XIII). Nunc cognosco ex parte, tunc autem cognoscam, sicut et cognitus sum. Vita igitur illa hic a praedicta resurrectione prima incipitur, quia videlicet nunc in tantum vivimus, in quantum beatam Trinitatem cognoscimus, illic autem in resurrectione secunda perficietur, quando vel ex quo facie ad faciem Deum Patrem et Verbum Patris in corde ejus et in carne nostra, sanctumque utriusque Spiritum in utroque videbimus. Ipsi gloria et imperium in saecula saeculorum. Amen. #### Finis tertiae partis libri hujus De sancta Trinitate et operibus, respicientis opera Spiritus, tertiae personae Trinitatis ejusdem. ####  |