| #### CAPUT XXXV. |

| #### ####
| #### “Non alligabis os bovis triturantis.” |
#### #### Non alligabis os bovis terentis in area fruges tuas. Nota jam dudum et celebris auctoritas bovem hic simpliciter vetat intelligi. Paulus namque apostolus cum dixisset Nunquid non habemus potestatem manducandi et bibendi (I Cor. IX), subsecutus adjunxit: Nunquid secundum hominem haec dico? An et lex haec non dicit? Scriptum est enim in lege Moysi: Non alligabis os bovi trituranti. Nunquid de bobus cura est Deo? An propter nos utique dicit? Nam propter nos scripta sunt, quoniam debet in spe qui arat arare, et qui triturat, in spe fructus percipiendi (ibid.). Igitur bos hoc loco Evangelista, id est Evangelii praedicator debet intelligi, qui tunc utique triturando in area granum a palea separat, quando Scripturas tractando in publica ecclesia, sensum legis spiritualem de sterili producit littera. Huic justitia Dei providet, dicendo: Non alligabis os bovis terentis in area fruges tuas, id est non patieris esurire in corpore praedicatorem, qui tibi ministrat animae victualia non, inquam, illi negabis tua carnalia, qui sua tibi seminat spiritualia (ibid.), praesertim cum in evangelio et Veritas eadem eademque dicat justitia: Dignus est operarius mercede sua (Luc. X). ####  |