| #### CAPUT XVI. Quid in mysterio praesignet quod Helias est levatus in coelum, quid primus et secundus quinquagenarius qui coelesti igne consumpti sunt, et quid tertius, qui se humiliando salvatus est. |

| #### #### Plana historia, prout res gestae sunt, ordine necessario texitur. Quae autem in his figurata sunt oportet ut ordine praepostero requiramus. In mysterio quippe prius est quod Helias in coelum levatur, posterius quod exsecutores ejus primi et secundi, descendente de coelo igne, devorantur. Siquidem prius Deus Dominus Christus in coelum ascendit, et postmodum misit Beelzebub exsecutores suos primos et secundos, quos tandem ignis aeternus in die judicii devorabit. Primus quinquagenarius, Nero fuit, qui primus adversus nomen Christianum leges conscripsit, edicta proposuit. Hujus quinquagenarii quinquaginta, fuerunt omnes qui deinceps exemplum ejus secuti sunt, et saeviendo in martyres, Christi nomen exterminare voluerunt. Beelzebub ad quem consulendum miserat Ochozias, in Evangelio quoque princeps daemoniorum nuncupatur. Ergo Neronem quoque misit Beelzebub, id est diabolus. Secundus quinquagenarius, Antichristus erit, et quinquagenarii ejus omnes impii qui adventu ejus ad necem sanctorum armabuntur. Tertius quinquagenarius, et quinquaginta qui erant cum eo, persecutores illos designant, qui de crudelitate et proposito malo per poenitentiam resipiscunt. Hoc significat, iste genua sua curvando, precando et dicendo: ####
| #### “Homo Dei, noli despicere animam meam, et animam servorum tuorum qui mecum sunt (IV Reg. 1),” |
#### #### etc. Non dixit quemadmodum ille primus sedenti in vertice montis: ####
| #### “Homo Dei, rex praecepit ut descendas (ibid.)” |
#### #### aut quemadmodum ille secundus. ####
| #### “Haec dicit rex: Festina, descende (ibid.).” |
#### #### Dicere namque Heliae ####
| #### “rex praecepit ut descendas de montis vertice;” |
#### #### aut ####
| #### “festina, descende,” |
#### #### id est velle Christum de coelo deponere, ut nullus fateri audeat Deum Dominum Christum in coelum ascendisse. Hos igitur et illos, id est primos et secundos, devorabit ignis in ultimo judicio, tertium autem et omnes quinquaginta ejus, universos qui poenitentiam egerunt, salvabit Deus Dominus in illo adventu suo. ####  |