| ### R. D. D. RUPERTI ABBATIS TUITIENSIS ### DE TRINITATE ET OPERIBUS EJUS LIBRI XLII ### IN LIBRUM JOSUE COMMENTARIORUM ### LIBER UNUS ###  |

| #### CAPUT PRIMUM. Quod Josue jam octavum sit speculum Christi Filii Dei, septem figuris in Moysi Pentateucho praesignati. |

| #### #### Septem periochis in Pentateucho Moysi, recapitulatam tractavimus passionem Christi Filii Dei, nunc in octavo Josue, gloriam resurgentis, coelumque ingressi triumphum sumus celebraturi. Prima namque fuit in morte Abel justi. Secunda in angustiis Noe. Tertia in immolatione Isaac. Quarta in venditione et vinculis Joseph. Quinta in exitu filiorum Israel de Aegypto per immolationem agni. Sexta in eo quod Moyses petram virga percussit, et sitienti populo aquam produxit. Septima in eo quod idem in deserto serpentem exaltavit, quia sic exaltari oportebat Filium hominis (Joan. III). Octavum, ut jam dictum est, ejusdem Christi Filii Dei speculum, scilicet Josue nunc ingredientes, in praeliis et victoriis ejus talem agnoscimus eumdem principem, et Salvatorem mundi, qui nos in terram viventium introduxit, ubi prior ingressus, resurgens ex mortuis, jam non moritur, mors illi ultra non dominabitur (Rom. VI). Talem, inquam, illum in istius nomine et operibus agnoscimus, quippe qui et victoriis praeclaris populum in illam promissionis terram introduxit, quod Moyses facere non potuit, et in pace obiit nullis passionibus agonizans, in figuram passionis ejusdem Domini nostri. Verumtamen non ut in Moyse fecimus, ita deinceps continuum explanationis cursum vel ordinem tenebimus, sed splendidiora carpendo, ubicunque fulgentis desuper Solis aeterni imaginem agnoscere poterimus, ad propositum finem properabimus. ####  |