| #### CAPUT IV. |

| #### #### Prima virga Aaron, virga fuit Moysi: Quid est, inquit Dominus ad Moysen, quod tenes in manu tua? Respondit: Virga (Exod. IV). Ait: Projice eam in terram, projecit, et versa est in colubrum (ibid.), etc. Ac deinceps: Aaron loquetur pro te ad populum, et erit os tuum; tu autem eris ei in his quae ad Deum pertinent. Virgam quoque hanc sume in manu tua in qua facturus es signa (ibid.). Et post pauca: Ecce constitui te Deum Pharaonis, et Aaron frater tuus erit propheta tuus. Cumque dixerit vobis Pharao: Ostendite signa, dices ad Aaron: Tolle virgam tuam, et projice eam coram Pharaone, ac vertatur in colubrum (Exod. VII). Virgam tuam tolle, inquit. Ergo virga Moysi, virga Aaron fuit, quae semel et iterum versa est in colubrum, semel ad manum Moysi, et iterum a manu projecta Aaron et in eadem caetera signa facta sunt, quorum ultima duo pulcherrima atque sanctissima fuerunt, quod in contentione Chore et Dathan atque Abiron aliorumque procerum, pro sacerdotio contendentium, inventa est germinasse, et turgentibus gemmis eruperant flores, qui foliis dilatatis in amygdala deformati sunt (Num. XVII), et deinde sumpta de conspectu Domini ad aquas contradictionis, percussio ejus aquam de petra produxit. Qualis factura illa virga fuerit, Scriptura manifeste non exprimit, sed ex officio pastorali (pascebat enim in ea Moyses oves soceri sui Jethro sacerdotis Madian [Exod. III]) constat quod incurva fuerit ob retinendos pedes pecudum. Unde, et ejusmodi virga vocatur pedum. Putasne illa Moysi virga tam pulchrae facturae fuit, ut nunc est virga quaevis in manu cujuslibet pontificis? Non dubito quin filius adoptivus filiae Pharaonis, et tunc licet exsul, gener tamen sacerdotis divitis, formosam magis quam informem virgam gestare voluerit aut potuerit. Neque enim paupertatis tunc erat illis officium pascere gregem pecudum, quibus maxima de gregibus facultas erat. Unde hodieque facultatum diversitas, generali nomine dicitur pecunia quasi pecudia, quia videlicet antiquorum tota fere facultas in pecudibus erat. Verumtamen superflue quaeritur de pulchritudine illius virgae sive baculi, dummodo constet quod pro re jam dicta nimirum virga incurva exstiterit. Poterat de pulchritudine auctoritas aliqua proferri, quod non solus ille tantus Moyses, verum etiam longe minores illo pastores virgas decoras in eodem officio libenter gestaverint. Nam apud Virgilium pastor pastori loquens dicit: #### At tu sume pedum, quod me, cum saepe rogaret, Non tulit Antigenes (et erat tunc dignus amari), Formosum paribus nodis atque aere, Menalcha. #### VIRGIL.Eclog. V, vers. 88-90. #### Haec idcirco dicta sint, ne totum imputetur voluntati artificis, quod tam formosos baculos gestare coeperint pontifices nostri, nodis decoratos nitidis, id est eburneis, non sine lituris aereis, imo aureis sive argenteis, quia videlicet illa virga Moysi fortassis formosior fuit. ####  |