| #### CAPUT II. Quomodo sexta haec aetas sexto primae creationis saeculi diei correspondeat. |

| #### #### Respondet itaque sexta haec aetas saeculi sexto diei creationis secundum spiritum intellectus, qui sextus est rursum a spiritu timoris Domini. Illic namque habes: Faciamus hominem ad imaginem et similitudinem nostram (Gen. I), et praesit piscibus maris et volatilibus coeli, universaeque creaturae omnique reptili quod movetur in terra. Hic autem habes factum hominem, qui ipse imago est Dei invisibilis, primogenitus omnis creaturae, quoniam in ipso condita sunt universa in coelis et in terra, visibilia et invisibilia (Col. I). Ille talis factus est, qui piscibus maris, caeterisque animantibus praeest dignitate rationis, hic talis natus est, qui hominibus praeemineret majestate divinitatis, vel primatu intelligentiae spiritualis Utrobique sextus, ut jam dictum est, a timore spiritus intellectus operatur, dum et ille per intellectum excellens caeteris animantibus vocabula imponit, et hic ad intelligendum Scripturas sensum hominibus aperit, quorum nomina in coelo scripsit. Ille celsus et erectus statura prae cunctis generibus animantium, hic speciosus forma prae filiis hominum (Psal. XLIV). Ille colonus paradisi, hic Dominus, imo et plantator paradisi. Verum de hujusmodi dicendum in tertia parte hujus operis, quam tertiae personae sanctae Trinitatis Spiritui sancto nostra propositio dedicavit. Nunc quod ad praesentem locum attinet prosequamur, id est regnum regis hujus secundum evangelica praeconia praedicemus. ####  |