| #### CAPUT XIV. De arithmetica, quod ibi sit, et quod multa mysteria numerorum ratione colligantur. |

| #### #### Arithmetica, id est numerorum ratio, in multis sanctarum Scripturarum locis, quantum mysterium habeat, elucet. Non enim frustra in laudibus Dei dictum est: Omnia in mensura, et numero, et pondere fecisti (Sap. XI). Senarius namque, qui partibus suis perfectus est, perfectionem mundi quadam numeri sui significatione declarat. Similiter et quadraginta dies quibus Moyses et Helias, et ipse Dominus jejunaverunt, sine numerorum cognitione non intelligitur. Sic et alii in Scripturis sacris existunt numeri, quorum figuras non nisi hujus artis scientiaeque periti solvere possumus. Datum est etiam nobis, ex parte aliqua, sub numerorum consistere disciplina, quando horas per eam discimus, quando de mensium curriculo disputamus, quando spatium anni redeuntis agnoscimus. Per numerum, quidem, ne confundamur, instruimur. Tolle numerum in rebus omnibus, et omnia pereunt. Adime saeculo computum, et cuncta ignorantia caeca complectitur. Nec differre potest a caeteris animalibus, qui calculi nescit rationem. ####  |