| #### CAPUT 22 |

| #### ####
| #### “Et conversus vidi septem candelabra aurea, et in medio septem candelabrorum aureorum, similem Filio hominis, vestitum podere, et praecinctum ad mamillas zona aurea.” |
#### #### Et hoc ita deinceps factum est. Conversus enim, ut jam dictum est, ad orationes et jejunia, simulque indictum jejunium celebrante Ecclesia, vidit revelante sancto Spiritu, qualia de Christi divinitate scribere dignum erat, quae et praesens pulcherrime designat littera, sensu aureo, superficie tota argentea. ####
| #### “Et vidi, inquit, septem candelabra aurea. Septem candelabra, septem Ecclesiae sunt.” |
#### #### Ergo sicut septem Ecclesiae sunt et tamen una est Ecclesia, sic septem candelabra unum candelabrum sunt. De quo videlicet candelabro, ipse Dominus loquitur in Evangelio: ####
| #### “Nemo accendit lucernam, et in abscondito ponit, neque sub modio, sed super candelabrum, ut qui ingrediuntur, lumen videant (Matth. VI).” |
#### #### Hoc nimirum contra invidiam loquebatur Judaicam, quibus ante haec dicta significaverat per similitudinem Ninivitarum (Luc. XI), suam gentibus gloriam fore declarandam, ipsisque videlicet Judaeis, oculum nequam habentibus, id est invidentibus et invidendo pereuntibus, gentes acturas esse poenitentiam. Dixerat enim: ####
| #### “Viri Ninivitae surgent in judicio cum generatione ista, et condemnabunt illam, quia poenitentiam egerunt ad praedicationem Jonae; et ecce plus quam Jonas hic (Matth. XII).” |
#### #### Et est subintelligendum, sicut viri Ninivitae poenitentiam egerunt ad praedicationem sive signum Jonae, qui fuit in ventre ceti tribus diebus et tribus noctibus (Luc. XI), sic gentes poenitentiam agent ad praedicationem meam, sive signum meum, postquam fuero in corde terrae tribus diebus et tribus noctibus, et perinde surgent in judicio cum generatione hac, et condemnabunt eam. Quaeritis cur ita fiat? Videlicet quia ego lucerna sum: Et sicut lucerna idcirco accenditur, non ut in abscondito, sed super candelabrum ponatur, sic ego idcirco veni in hunc mundum, ut lumine meo gentes illuminentur (Joan. XIII). Igitur quod est secundum evangelicae veritatis rationem, lucernam poni debere, vel positam esse super candelabrum unum, hoc est, secundum hanc revelationem, Filium hominis conspici in medio septem candelabrorum aureorum, scilicet Christum, de quo dixit Simeon: ####
| #### “Lumen ad revelationem gentium (Luc. II);” |
#### #### jam tunc, cum hoc mysterium videret Joannes, prolatum fuisse ad gloriam omnium Ecclesiarum. Septem namque candelabra, ut jam dictum est, septem, id est omnes Ecclesiae sunt. Quae videlicet candelabra recte aurea videntur, quia sacra fides, ob quam vel ex qua hoc habemus gentes, ut candelabra, id est Ecclesiae simus, auro quod per ignem transit, assimilatur, quemadmodum et Petrus apostolus loquitur: ####
| #### “Ut probatio vestrae fidei multo pretiosior sit auro quod per ignem probatur (I Petr. II).” |
#### ####  |