| #### CAPUT 23 |

| #### #### Qualem illum vidit in medio candelabrorum talium, candelabrorum aureorum? Ut audirent Marcion, Cherintus et Ebion, caeterique Antichristi, qui antiquae Christi gloriae derogabant, imo sciret ipse certius Joannes, quale de Divinitate Christi testimonium postmodum rogandus perhiberet, similem vidit Filio hominis, vestitum podere, et praecinctum ad mamillas zona aurea. In similitudine Filii hominis, veritatem accipimus hominis, quemadmodum et illic: ####
| #### “In similitudinem hominum factus est, et habitu inventus ut homo (Philip. II).” |
#### #### In vestitu poderis, quae vestis est sacerdotalis, dignitatem vel officium sacerdotii, quia sacerdos vel pontifex noster ipse est, de quo Apostolus: ####
| #### “Habentes ergo, inquit, pontificem magnum qui penetravit coelos, Jesum Filium Dei, teneamus confessionem (Hebr. IV).” |
#### #### Et Petrus apostolus: ####
| #### “Eratis enim, inquit, sicut oves errantes, sed conversi estis nunc ad pastorem et episcopum animarum vestrarum (II Petr. II).” |
#### #### In eo quod praecinctus erat ad mamillas zona aurea intelligimus auctoritatem regiam, de qua Psalmista: ####
| #### “Dominus regnavit, decorem indutus est, indutus est Dominus fortitudinem, et praecinxit se virtute (Psal. XCII).” |
#### #### Decorem et fortitudinem quam indutus est, vel qua praecinxit se Dominus regnans, regno peccati destructo et superata morte, per zonam auream intelligimus, qua nunc videbatur ad mamillas praecinctus. Cur enim ad mamillas, quarum in medio locus est cordis, nisi ut talis praecinctura significet, mamillarum scilicet et cordis, statum naturae vitalis vel vitam continentis, quia Christus jam Rex est immortalis. ####
| #### “Resurgens quippe a mortuis jam non moritur, mors illi ultra non dominabitur (Rom. VI).” |
#### #### Ecce jam haec tria demonstrata sunt, scilicet, eum esse Filium hominis, id est hominem esse sacerdotem, esse et regem; verum haec caeteri evangelistae, Matthaeus, Marcus et Lucas, jam sufficientibus scriptis testificati fuerant, et horum testimonia supradicti haeretici audire non repugnabant. Quamlibet enim Antichristi essent, Christum hominem, sacerdotem quoque esse fatebantur et regem. Unum est unde controversia suborta fuerat, scilicet ejusdem hominis sacerdotis et regis Jesu Christi altissima et antiquissima divinitas. Sequitur ergo: ####  |